Tiada transformasi, UMNO tetap dengan perangai lama

Oleh Athirah Huda Zalhe

BANGI, 4 Rabiulawal 1442H, Rabu – Meskipun rakyat telah menolak UMNO pada Pilihan Raya Umum Ke-14 (PRU14) – parti itu dilihat tidak mengambil pengajaran kerana sehingga hari ini seolah-olah tiada transformasi yang cuba ditonjolkan.

UMNO yang sudah 74 tahun bertapak, kelihatan tidak konsisten dengan perubahan, malah seperti kembali ke ‘perangai’ lama yang pernah menjadi punca kejatuhan parti itu.

Pada PRU14, UMNO – tunjang kepada Barisan Nasional (BN) hilang 34 kerusi apabila hanya menang 54 kerusi, berbanding 88 kerusi pada PRU13.

Pemerhati Politik Universiti Kebangsaan Malaysia (UKM), Dr Isa Hamzah berkata, sepatutnya, kekalahan pada PRU14 menjadi iktibar kepada pucuk pimpinan memperbaiki parti, namun berlaku sebaliknya pula hari ini.

“Cara lama UMNO ini adalah lebih kepada kuasa. Bahkan, kerjasama dengan MCA walaupun pernah ditolak pada PRU14  dan ugut lagi keluar BN, tetapi (UMNO) masih memandang MCA penting untuk survival politik mereka.

“Apabila sekarang sudah mula mendapat kuasa, parti ini kembali semula dengan perangai lamanya dulu,” katanya kepada Ismaweb.net, hari ini.

Sebelum ini, Biro Politik UMNO ‘mengugut’ untuk menarik diri daripada Perikatan Nasional (PN) dan akan memberi syarat baharu kepada gabungan itu bagi meneruskan kerjasama politik secara bertulis.

Tindakan parti itu mencetuskan kemarahan dan kritikan kebanyakan rakyat apabila UMNO masih sibuk berebut kuasa tatkala rakyat menghadapi krisis COVID-19.

Beberapa kepimpinan UMNO kebelakangan ini juga dilihat lantang mengkritik dan menyuarakan ketidakpuasan hati terhadap kerjasama di dalam PN, yang dianggap didominasi oleh Parti Pribumi Bersatu Malaysia (Bersatu).

Baru-baru ini, Naib Presiden UMNO, Datuk Seri Khaled Nordin berkata, bahawa parti itu mempunyai pelbagai pilihan dalam menentukan jatuh bangun kerajaan PN, termasuk mempercepatkan berlaku pilihan raya umum.

Menurut Khaled, semua pilihan itu ada di tangan Perdana Menteri, Tan Sri Muhyiddin Yassin kerana beliau memahami apa yang UMNO kehendaki dan tahu apa yang parti berkenaan mampu lakukan.

Mengulas lanjut, Dr Isa berkata, selagi UMNO masih mengekalkan pucuk pimpinan yang sama, cara dan pendekatan lama, hasilnya tetap sama.

“Pucuk pimpinan ini yang membawa balik cara lama. Jadi, apabila ia masih dipegang oleh pemimpin yang sama, memang tidak akan nampak perubahan dalam parti.

“Asasnya, UMNO dah terduduk selepas PRU14 lalu, kemudian ramai pemimpinnya lari, MCA juga tidak mahu lagi bekerjasama waktu itu.

“Tetapi, momentum parti itu kembali selepas menang di beberapa PRK sebelum ini, dan mereka yakin kembali diterima,” katanya.


30 maut dalam kejadian letupan bom dekat masjid di Pakistan

ISLAMABAD, 1 Syaaban 1443H, Jumaat – Sekurang-kurangnya 30 orang terbunuh dan lebih 50 lagi cedera apabila sebutir bom meletup berhampiran sebuah masjid di bandar Peshawar, wilayah Khyber Pakhtunkhwa, barat laut Pakistan pada Jumaat, kata polis.

Sumber polis di kawasan itu memberitahu Xinhua letupan berlaku ketika solat Jumaat di kawasan Kocha Risaldar di Peshawar, dan menambah kata bahawa jumlah kematian mungkin meningkat kerana beberapa mangsa yang cedera berada dalam keadaan kritikal.

Pasukan penyelamat, polis dan pasukan keselamatan tiba di lokasi kejadian dan memindahkan mangsa yang cedera ke hospital berdekatan.

Tiada kumpulan atau individu mengaku bertanggungjawab atas serangan itu. – Bernama


Elaun latihan industri: Adakah wujud kartel halang kerajaan selesaikan isu?

BANGI, 16 Zulkaedah 1444H, Isnin – Parti BERJASA mempersoal langkah kerajaan yang seolah-olah mengambil masa begitu lama untuk menyelesaikan isu pelajar tidak mendapat bayaran ketika menjalani latihan industri (LI) daripada pihak majikan.

Ketua Pemudanya, Isma Aiman mengakui kesal kerana isu itu masih berlarutan dan terus menghimpit mahasiswa sejak dahulu lagi.

Beliau berkata, agak hairan isu ini gagal diselesaikan oleh mana-mana kerajaan tidak kira kerajaan yang lama ataupun baharu.

Sepatutnya, mana-mana parti yang telah menjawat sebagai pentadbir negara sepatutnya memahami isu ini dengan lebih terperinci.

“Kerajaan sekarang setelah dibangkitkan isu mahasiswa yang menjalani latihan industri tidak mendapat elaun, baru membuat laporan setelah dimaklumkan oleh Kementerian Sumber Manusia.

“Persoalannya mengapa isu ini mengambil masa yang lama untuk diselesaikan sedangkan masalah ini sudah lama berlaku walaupun bersilih ganti kerajaan yang mentadbir?

“Adakah wujudnya kartel daripada pihak industri yang menghalang kerajaan untuk menyelesaikan isu ini daripada awal lagi?,” soalnya.

Isma berpandangan, kerajaan tidak sepatutnya tunduk kepada desakan daripada pihak industri dan majikan yang menghalang kerajaan menyelesaikan isu tersebut kerana mahu menggunakan tenaga buruh murah.

“Berdasarkan pengalaman dan pengamatan saya mengenai golongan industri dan majikan ini, mereka sebolehnya menginginkan mahasiswa untuk menjalani latihan di syarikat mereka sehingga sanggup lakukan kerjasama dengan pihak institut Pengajian Tinggi Awam dan Swasta.

“Mereka lihat ini satu peluang untuk syarikat mereka menjimatkan kos operasi dan kos upah dengan mengerah pelajar-pelajar sehingga di luar waktu kerja untuk melakukan tugasan tanpa bayaran,” katanya.

Isma menyarankan agar kerajaan terus mengambil tindakan yang pantas untuk menyelesaikan isu ini daripada menjadi lebih parah.

Justeru, beliau mencadangkan supaya kerajaan melalui Kementerian Pengajian Tinggi (KPT) melakukan penyelarasan untuk semua IPTA/IPTS dengan memberikan elaun kepada mahasiswa.

Sebelum ini, tular di media sosial mengenai keluhan dan aduan daripada mahasiswa mengenai tekanan yang dihadapi mereka apabila diberikan bebanan tugas yang banyak tanpa bayaran.


Relawan Muda ISMA bekal sejuta liter air untuk mangsa banjir Pahang

BANGI, 26 Jamadilawal 1442 H, Ahad – Relawan Muda Ikatan Muslimin Malaysia (ISMA) membantu Pengurusan Air Pahang Berhad (PAIP) membekalkan sejuta liter air bersih kepada mangsa banjir di negeri itu.

Sebanyak dua buah lori tangki air berkapasiti 70,000 liter dihantar oleh Relawan Muda ISMA bagi kegunaan PAIP untuk membawa air bersih dari loji utama ke beberapa rumah di sekitar kawasan terjejas.

Ketua Koordinator Bencana, Mohd Soufi Annual berkata, sebanyak 10 tangki air statik berkapasiti 2,000 liter juga disumbangkan di daerah Raub hasil sumbangan daripada Yayasan Maghfirah dan Aman Palestin.

“Kerjasama dengan PAIP ini diharapkan dapat mengatasi masalah yang sedang dihadapi dari sudut pengurusan penghantaran tangki air statik dan lori tangki air ke Pahang.

“Relawan Muda ISMA juga akan menggerakkan 2,730 sukarelawan untuk membantu mangsa banjir membersihkan rumah dan kawasan setempat yang terjejas akibat banjir,” katanya dalam kenyataan, hari ini.

Mohd Soufi berkata, setakat semalam, dianggarkan sebanyak 210,000 liter air sudah disalurkan ke seluruh negeri Pahang.

Manakala, 60 tangki air statik akan dipinjamkan PAIP ke Temerloh dan Pekan untuk dimanfaatkan kepada 200,000 mangsa seluruh negeri, katanya.

“ISMA turut berbesar hati sekiranya ada pihak swasta, perseorangan atau sesiapa sahaja yang ingin bersama-sama menghulurkan sumbangan wang ringgit kepada rakan kerjasama iaitu Yayasan Maghfirah (CIMB- 8603221427).

“ISMA juga dengan hati terbuka bersedia untuk bekerjasama dengan mana-mana pihak, termasuklah NGO-NGO dan badan berwajib untuk menjayakan Misi Bantuan Banjir ISMA 2021 ini,” katanya.

Sementara itu, Ketua Pegawai Eksekutif PAIP, Saiful Zaini Mohd Bokhari mengucapkan terima kasih atas bantuan yang diberikan oleh Relawan Muda ISMA.

“Terima kasih sangat kepada ISMA kerana membantu kita, dan diharap sentiasa dapat membantu kami yang sangat memerlukan bantuan,” katanya.


Keputusan Arab Saudi bukti keprihatinan keselamatan umat Islam: TH

KUALA LUMPUR, 2 Zulkaedah 1442H, Ahad – Keputusan Arab Saudi yang hanya membenarkan ibadah haji tahun ini dilaksanakan oleh warganegara dan penduduk negara lain yang berada di negara itu, membuktikan keprihatinan mereka terhadap keselamatan dan kesihatan umat Islam seluruh dunia ekoran pandemik COVID-19, kata Lembaga Tabung Haji (TH).

Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin berkata TH akur dengan keputusan itu.

“Walaupun TH sudah bersiap siaga dan membuat perancangan operasi haji sehingga ke saat akhir, TH menerima keputusan yang telah dibuat oleh pihak Arab Saudi dan kerajaan Malaysia.

“TH amat berterima kasih kepada kerajaan Arab Saudi yang sentiasa memberi kerjasama baik kepada Malaysia dan amat prihatin dalam urusan ibadah haji jemaah negara ini sejak dahulu,” katanya dalam kenyataan di sini hari ini.

Semalam, Menteri di Jabatan Perdana Menteri (Hal Ehwal Agama) Senator Datuk Seri Dr Zulkifli Mohamad Al-Bakri berkata Malaysia tidak akan menghantar jemaah haji bagi Musim Haji 1442H berikutan keputusan kerajaan Arab Saudi itu.

Mengulas lanjut, Amrin berkata bakal haji yang diperuntukkan giliran haji mereka pada 2020 dan telah diberi keutamaan sebelum ini untuk menunaikan haji pada 2021, kini diberi keutamaan untuk menunaikan haji pada 2022.

Bagi bakal haji yang gilirannya pula adalah pada tahun ini (2021), mereka akan turut diberi peluang pada 2022, tertakluk kepada kekosongan kuota tahun semasa, katanya lagi.

TH akan menangguhkan semua urusan berkaitan operasi haji bagi Musim Haji 1442H/2021M dan rakyat Malaysia yang bermastautin di Arab Saudi boleh memohon untuk menunaikan haji tahun ini melalui Kementerian Haji dan Umrah Arab Saudi.

“Pemilihan tertakluk kepada kriteria prosedur operasi standard (SOP) yang ditetapkan oleh kerajaan tersebut,” katanya.

Beliau turut menasihati umat Islam di Malaysia agar tidak terpengaruh dengan mana- mana pihak yang menawarkan pakej haji dan badal haji bagi tahun ini.

Orang ramai yang mempunyai sebarang pertanyaan dan maklumat lanjut boleh melayari laman web rasmi TH, www.tabunghaji.gov.my atau hubungi talian Khidmat Pelanggan TH (THCC) di 03-62071919. – Bernama


SENARAI CALON PN PRU15

KUALA LUMPUR, 7 Rabiulakhir 1444H, Rabu – Berikut senarai bakal calon Perikatan Nasional (PN) bagi kerusi Parlimen dan Dewan Undangan Negeri Pilihan Raya Umum ke-15 (PRU15) yang diumumkan Pengerusi PN, Tan Sri Muhyiddin Yassin di sini malam tadi.

PERLIS
P001 Padang Besar – Rusydan Rusmi
P002 Kangar – Zakri Hassan

N.01 Titi Tinggi – Izizam Ibrahim
N.02 Beseri – Haziq Asyraf Dun
N.03 Chuping – Saad Seman
N.04 Mata Ayer – Wan Badariyah Wan Saad
N.05 Santan – Azmir Bin AzizanN.06 Bintong – Fakhrul Anwar Ismail
N.07 Sena – Datin Marzita Mansor
N.08 Indera Kayangan – P.Pramoot
N.09 Kuala Perlis – Abu Bakar Hamzah
N.11 Pauh – Megat Hashirat Hassan
N.12 Tambun Tulang – Wan Zikri Afthar Ishak
N.13 Guar Sanji – Redzuan Hashim
N.14 Simpang Empat – Razali Saad
N.15 Sanglang – Mohd Shukri Ramli

KEDAH
P004 Langkawi – Datuk Suhaimi Abdullah
P005 Jerlun – Dr Abd Ghani Ahmad
P006 Kubang Pasu – Datuk Ku Abd Rahman Ku Ismail
P007 Padang Terap – Nurul Amin Hamid
P008 Pokok Sena – Datuk Ahmad Saad@Yahaya
P009 Alor Setar – Afnan Hamimi Taib Azamuddin
P010 Kuala Kedah – Dr Ahmad Fakhruddin Fakhrurazi
P011 Pendang – Datuk Awang Hashim
P012 Jerai – Sabri Azit
P013 Sik – Ahmad Tarmizi Sulaiman
P014 Merbok – Mohd Nazri Abu Hassan
P015 Sungai Petani – Dr Robert Ling Kui Ee
P016 Baling – Hassan Saad
P017 Padang Serai – Azman Nasrudin
P018 Kulim-Bandar Baharu – Roslan Hashim

PULAU PINANG
P041 Kepala Batas – Dr Siti Mastura Mohamad
P042 Tasek Gelugor – Datuk Wan Saifulrudin Wan Jan
P043 Bagan – Alan Oh
P044 Permatang Pauh – Muhammad Fawwaz Mat Jan
P045 Bukit Mertajam – Steven Koh
P046 Batu Kawan – Wong Chia Zhen
P047 Nibong Tebal – Datuk Mansor Othman
P048 Bukit Bendera – Hng Chee Wey
P049 Tanjong – H’ng Khoon Leng
P050 Jelutong – Datuk J.Baljit Singh
P051 Bukit Gelugor – P. Thinaganarabhan
P052 Bayan Baru – Oh Tong Keong
P053 Balik Pulau – Muhammad Harris Idaham Abdul Rashid

PERAK
P054 Gerik – Fathul Huzir Ayob
P055 Lenggong – Muhammad Rifaat Razman
P056 Larut – Datuk Seri Hamzah Zainudin
P057 Parit Buntar – Mohd Misbahul Munir Masduki
P058 Bagan Serai – Datuk Idris Ahmad
P059 Bukit Gantang – Datuk Syed Abu Hussin Hafiz Syed Abdul Fasal
P060 Taiping – Datuk See Tean Seng
P061 Padang Rengas – Kapten Azahari Hasan
P062 Sungai Siput – Datuk Seri G. Irudianathan
P063 Tambun – Datuk Seri Ahmad Faizal Azumu
P064 Ipoh Timor – Nor Afzainizam Salleh
P065 Ipoh Barat – Chek Kwong Weng
P066 Batu Gajah – Woo Cheong Yuen
P067 Kuala Kangsar – Datuk Iskandar Dzulkarnain Abdul Khalid
P068 Beruas – Ong Kean Sing
P069 Parit – Muhammad Ismi Mat Taib
P070 Kampar – Wong Oi Foon
P071 Gopeng – Muhammad Farhan Abdul Rahim
P072 Tapah – Datuk Muhammad Yadzan Mohammad
P073 Pasir Salak – Jamaluddin Yahya
P074 Lumut – Nordin Ahmad Ismail
P075 Bagan Datuk – Dr Muhammad Faiz Na’aman
P076 Teluk Intan – Datuk Zainol Fadzi Paharudin
P077 Tanjong Malim – Datuk Nolee Ashilin Mohammed Radzi

N.01 Pengkalan Hulu – Mohamad Amin Roslan
N.02 Temengor – Mohd Noor Abdul Rahman
N.03 Kenering – Husairi Ariffin
N.04 Kota Tampan – Mohd Jamil Haji Yahya
N.05 Selama – Mohd Akmal Kamarudin
N.06 Kubu Gajah – Khalil Yahaya
N.07 Batu Kurau – Datuk Mohd Najmuddin Elias Al-Hafiz
N.08 Titi Serong – Hakimi Hamzi Hayat
N.09 Kuala Kurau – Datuk Abdul Yunus Jamahri
N.10 Alor Pongsu – Ismail Ali
N.11 Gunong Semanggol – Razman Zakaria
N.12 Selinsing – Noor Azman Ghazali
N.13 Kuala Sepetang – Ahmad Man
N.14 Changkat Jering – Rahim Ismail
N.15 Trong – Faisal Abdul Rahman
N.16 Kamunting – Mohd Fakhruddin Abdul Aziz
N.17 Pokok Assam – Shariful Juhari Abu Kassim
N.18 Aulong – Koay Boon Hui
N.19 Chenderoh – Syed Lukman Hakim Syed Mohd Zin
N.20 Lubok Merbau – Azizi Mohamed Ridzuan
N.21 Lintang – Ahmad Daslie Osman
N.22 Jalong – Datuk A.Naran Singh
N.23 Manjoi – Hafez Sabri
N.24 Hulu Kinta – Puteri Holijah Muhamad Rali
N.25 Canning – Pang Boon Yang
N.26 Tebing Tinggi – Mohammad Iskandar Abdul Rahman
N.27 Pasir Pinji – Lam Kin Yip
N.28 Bercham – Lim Jin Sheng
N.29 Kepayang – Dr Richard Ng
N.30 Buntong – A. Sivasubramaniam
N.31 Jelapang – M. Kalidass
N.32 Menglembu – Wong Kean Rong
N.33 Tronoh – Sin Koon Yen
N.34 Bukit Chandan – Dr Hashim Bujang
N.35 Manong – Burhanuddin Ahmad
N.37 Pantai Remis – Eee Chin Oon
N.38 Astaka – Yong Il Yan
N.39 Belanja – Wan Meor Safwat Naqiuddin Shamsudin
N.40 Bota – Dr Najihatussaleh Ahmad
N.42 Keranji – Foong Kar Sing
N.43 Tualang Sekah – Pazli Abdullah Sani
N.44 Sungai Rapat – Mohader Ahmad Mohammad Ayob
N.45 Simpang Pulai – K. Selvam
N.46 Teja – Ahmad Ishak
N.47 Chenderiang – Mohd Yunus Mohd Yusop
N.48 Ayer Kuning – Muhammad Noor Farid Zainal
N.49 Sungai Manik – Datuk Zainol Fadzi Paharudin
N.50 Kampong Gajah – Zafarulazlan Zan
N.51 Pasir Panjang – Rosli Abd Rahman
N.52 Pangkor – Norhaslinda Zakaria
N.53 Rungkup – Mohd Mokheri Jalil
N.54 Hutan Melintang – Khairun Nizam Marsom
N.55 Pasir Bedama – S. Suriyanarayanan
N.56 Changkat Jong – Nadziruddin Mohamed Bandi
N.57 Sungkai – G. Thilak Raj
N.58 Slim – Muhammad Zulfadli Zainal
N.59 Behrang – Mohd Amran Ibrahim

PAHANG
P078 Cameron Highlands – Dr Abdul Rasid Mohamed Ali
P079 Lipis – Datuk Mohamad Shahrum Osman
P080 Raub – Datuk Mohd Fakrunizam Ibrahim
P081 Jerantut – Khairil Nizam Khirudin
P082 Indera Mahkota – Datuk Seri Saifuddin Abdullah
P083 Kuantan – Wan Razali Wan Nor
P084 Paya Besar – Aireroshairi Roslan
P085 Pekan – Mohd Fadhil Noor Abdul Karim
P086 Maran – Fazil Azmi Nadzri
P087 Kuala Krau – Kamal Ashaari
P088 Temerloh – Salamiah Mohd Nor
P089 Bentong – Datuk Roslan Hassan
P090 Bera – Asmawi Harun
P091 Rompin – Datuk Abdul Khalib Abdullah

N.01 Tanah Rata – Lai Chii Wen
N.02 Jelai – Dr Abdul Rasid Mohamed Ali
N.03 Padang Tengku – Muhamad Khaider Kamil
N.04 Cheka – Datuk Seri Tuan Ibrahim Tuan Man
N.05 Benta – Muhammad Fareed Tarmizi
N.06 Batu Talam – Ahmad Sabri Mat Dui
N.07 Tras – Amirul Mukminin Kuek Abdullah
N.08 Dong – Tengku Shah Amir Tengku Perang
N.09 Tahan – Mohd Zakhwan Ahmad Badarddin
N.10 Damak – Zuridan Md Daud
N.11 Pulau Tawar – Yohanis Ahmad
N.12 Beserah – Andansura Rabu
N.13 Semambu – Zulfadhli Zakariah
N.14 Teruntum – Datuk Yap Kim Heng
N.15 Tanjung Lumpur – Rosli Abdul Jabar
N.16 Inderapura – Mohd Hafizal Mohamed Shah
N.17 Sungai Lembing – Mohamad Ayub Asri
N.18 Lepar – Mohd Yazid Mohd Yunus
N.19 Panching – Mohd Tarmizi Yahya
N.20 Pulau Manis – Mohammad Rafiq Khan Ahmad Khan
N.21 Peramu Jaya – Abu Talib Muhammad
N.22 Bebar – Narzatul Haidarsakim
N.23 Chini – Fahrur Rozi Jalaluddin
N.24 Luit – Mohd Sofian Abd Jalil
N.25 Kuala Sentul – Jasri Jamaludin
N.26 Chenor – Mujibur Rahman Ishak
N.27 Jenderak – Md Anuar Daud
N.28 Kerdau – Mohd Arhan Mohd Saludin
N29 Jengka – Shahril Azman Abdul Halim
N.30 Mentakab – Mohd Yusoff Abdullah
N.31 Lanchang – Hassan Omar
N.32 Kuala Semantan – Hassanuddin Salim
N.33 Bilut – Datuk B. Sri Chandra
N.34 Ketari – Tan Wei Leong
N.35 Sabai – Nurul Qomar Abdol Talib @ Ramali
N.36 Pelangai – Kasim Samat
N.37 Guai – Nor Hashimahi Mat Noh
N.38 Triang – Muhammad Izzuddin Zulkifli
N.39 Kemayan – Shapuan Hussin
N.40 Bukit Ibam – Nazri Ahmad
N.41 Muadzam Shah – Zulkurnain Mohamad Ridzuan
N.42 Tioman – Md Yunus Ramli

SELANGOR
P092 Sabak Bernam – Datuk Mohd Fasiah Mohd Fakeh
P093 Sungai Besar – Datuk Muslimin Yahaya
P094 Hulu Selangor – Mohd Hasnizan Harun
P095 Tanjong Karang – Datuk Zulkafperi Hanapi
P096 Kuala Selangor – Mohd Noor Mohd Sahar
P097 Selayang – Datuk Abdul Rashid Asari
P098 Gombak – Datuk Seri Mohamed Azmin Ali
P099 Ampang – Sasha Lyna Abdul Latif
P100 Pandan – Muhammad Farique Zubir Albakri
P101 Hulu Langat – Datuk Dr Mohd Radzi Abd Latif
P102 Bangi – Muhammad Nazrul Hakim Md Nazir
P103 Puchong – Chew Jyh Gang
P104 Subang – Ang Hiang Ni
P105 Petaling Jaya – Theng Book
P106 Damansara – Lim Si Ching
P107 Sungai Buloh – Mohd Ghazali Md Hamin
P108 Shah Alam – Dr Afif Bahardin
P109 Kapar – Dr Halimah Ali
P110 Klang – P. Jaya Chandran
P111 Kota Raja – Mohamed Diah Baharun
P112 Kuala Langat – Datuk Dr Ahmad Yunus Bin Hairi
P113 Sepang – Datuk Seri Rina Mohd Harun

WP KUALA LUMPUR
P114 Kepong – Phaang Jing Fatt
P115 Batu – Azhar Yahya
P116 Wangsa Maju – Nuridah Mohd Salleh
P117 Segambut – V. Prabagaran
P118 Setiawangsa – Nurul Fadzilah Kamaluddin
P119 Titiwangsa – Dr Rosni Adam
P120 Bukit Bintang – Chen Win Keong
P121 Lembah Pantai – Fauzi Abu Bakar
P122 Seputeh – Alan Wong Yee Yeng
P123 Cheras – Chin Yoke Kheng
P124 Bandar Tun Razak – Datuk Kamarudin Jaffar

WP PUTRAJAYA
P125 Putrajaya – Datuk Dr Mohd Radzi Md Jidin

NEGERI SEMBILAN
P126 Jelebu – Zaharuddin Baba Samion
P127 Jempol – Muhammad Noraffendy Mohd Salleh
P128 Seremban – Mohd Fadli Che Me
P129 Kuala Pilah – Datuk Eddin Syazlee Shith
P130 Rasah – Datuk Choong Vee Hing
P131 Rembau – Mohd Nazree Mohd Yunus
P132 Port Dickson – Rafiei Mustapha
P133 Tampin – Abdul Halim Abu Bakar

MELAKA
P134 Masjid Tanah – Datuk Mas Ermieyati Samsudin
P135 Alor Gajah – Datuk Seri Mohd Redzuan Md Yusof
P136 Tangga Batu – Bakri Jamaluddin
P137 Hang Tuah Jaya – Mohd Azrudin Md Idris
P138 Kota Melaka – Suhaime Borhan
P139 Jasin – Zulkifli Ismail

JOHOR
P140 Segamat – P. Poobalan
P141 Sekijang – Uzzair Ismail
P142 Labis – Alvin Chang Teck Kiam
P143 Pagoh – Tan Sri Muhyiddin Yasin
P144 Ledang – Zaidi Abd Majid
P145 Bakri – R. Chelvarajan
P146 Muar – Abdullah Husin
P147 Parit Sulong – Dr Abdul Karim Deraman
P148 Ayer Hitam – Muhammad Syafiq A. Aziz
P149 Sri Gading – Zanariyah Abdul Hamid
P150 Batu Pahat – Datuk Mohd Rashid Hasnon
P151 Simpang Renggam – Mohd Fazrul Kamat
P152 Kluang – Dzulkarnain Alias
P153 Sembrong – Aziz Ismail
P154 Mersing – Muhammad Islahuddin Abas
P155 Tenggara – Mohd Nazari Mokhtar
P156 Kota Tinggi – Mohamad Ridhwan Rasman
P157 Pengerang – Fairulnizar Rahmat
P158 Tebrau – Mohamad Isa Mohamad Basir
P159 Pasir Gudang – Mohamad Farid Abdul Razak
P160 Johor Bahru – Mohd Mohtaj Yacob
P161 Pulai – J. Deepak Jaikishan
P162 Iskandar Puteri – Tan Nam Cha
P163 Kulai – Datuk Tan Chin Hock
P164 Pontian – Datuk Isa Ab Hamid
P165 Tanjung Piai – Najwah Halimah Ab Alim

SARAWAK
P203 Lubok Antu – Jugah Anak Muyang
P205 Saratok – Datuk Ali Anak Biju
P217 Bintulu – Duke Anak Janteng

– Bernama


Berita tular Kelantan bakal dikena PKP tidak benar

KOTA BHARU, 2 Ramadan 1442H, Rabu – Penularan rakaman audio di media sosial kononnya negeri Kelantan bakal dikenakan Perintah Kawalan Pergerakan (PKP) adalah tidak benar, kata Ketua Polis Negeri Datuk Shafien Mamat.

Justeru, beliau meminta orang ramai merujuk kepada laman rasmi Majlis Keselamatan Negara (MKN) Kelantan bagi mendapatkan maklumat terkini keadaan dan arahan semasa dalam membendung penularan COVID-19 di negeri ini.

Dalam kenyataan di sini hari ini, beliau menasihatkan orang ramai supaya tidak menularkan atau menyebarkan sebarang berita tidak benar tanpa merujuk kesahihannya.

Kenyataan tersebut dikeluarkan susulan tular satu rakaman audio seorang lelaki berdurasi 3 minit 18 saat menerusi aplikasi WhatApps yang mengatakan PKP akan dilaksanakan di Kelantan bermula 14 hingga 21 April ini.

Kelmarin, kerajaan mengumumkan PKP Bersyarat (PKPB) di Kelantan, Selangor, Johor, Kuala Lumpur dan Pulau Pinang dilanjutkan bermula 15 sehingga 28 April ini. – Bernama


Anggota bomba rebah bantu mangsa banjir meninggal dunia

MELAKA, 14 Rabiulawal 1443H, Khamis – Seorang anggota Balai Bomba dan Penyelamat (BBP) Melaka Tengah yang lemas selepas rebah ke dalam air banjir di Kampung Sungai Putat, Ayer Keroh petang semalam, meninggal dunia awal pagi ini.

Pengarah Jabatan Bomba dan Penyelamat Malaysia (JBPM) Melaka Abu Bakar Katain berkata mangsa, Mohd Diya Che Jusoh, 46, meninggal dunia pada pukul 3.11 pagi tadi di Jabatan Kecemasan dan Trauma, Hospital Melaka di sini.

“Jenazah akan dikebumikan di Tanah Perkuburan Masjid An-Nur, Krubong pada 10 pagi hari ini.

“Warga JBPM Melaka merakamkan ucapan takziah dan amat berdukacita atas insiden tersebut,” katanya dalam satu kenyataan di sini hari ini.

Dalam kejadian kira-kira 5.30 petang semalam, mangsa dipercayai sedang memasang tali di kawasan banjir bagi membantu penduduk kampung keluar dari kediaman masing-masing.

Mangsa dipercayai rebah secara tiba-tiba ke dalam air banjir berarus deras separas dada orang dewasa, namun disedari anggota bomba lain yang turut berada di situ dan mengambil masa hampir 10 minit untuk menyelamatkan mangsa ke tempat selamat. – Bernama


RoS tolak pendaftaran Pejuang sebagai parti politik

KUALA LUMPUR, 23 Jamadilawal 1442H, Khamis – Jabatan Pendaftaran Pertubuhan (RoS) menolak permohonan Parti Pejuang Tanah Air (Pejuang) yang dipimpin bekas Perdana Menteri Tun Dr Mahathir Mohamad, untuk mendaftar parti itu sebagai sebuah parti politik.

Peguam Mior Nor Haidir Suhaimi yang mewakili Pejuang berkata pihak RoS telah menghantar surat kepada Setiausaha Agung Penaja Pejuang Datuk Amiruddin Hamzah mengenai penolakan permohonan itu pada 5.50 petang semalam, atas alasan pendaftarannya dibuat secara tidak teratur.

“Kita menunggu arahan anak guam untuk tindakan seterusnya kerana dalam proses ini arahan yang ada mungkin untuk merayu kepada Kementerian Dalam Negeri,” katanya kepada pemberita selepas prosiding di hadapan Hakim Mahkamah Tinggi Datin Seri Mariana Yahya.

Hari ini sepatutnya ditetapkan bagi pendengaran permohonan kebenaran semakan kehakiman yang difailkan Pejuang bagi mencabar tindakan RoS yang masih belum meluluskan pendaftaran parti itu.

Mior Nor Haidir berkata berikutan keputusan RoS itu, Pejuang menarik balik permohonan kebenaran semakan kehakiman itu atas alasan ia menjadi akademik. – Bernama


Kuasa Majlis Raja-Raja terhakis kesan keputusan Mahkamah Persekutuan

BANGI, 13 Rejab 1442H, Khamis – Keputusan Mahkamah Persekutuan berkenaan bidang kuasa badan perundangan negeri, hari ini dipercayai secara tidak langsung mengurangkan kuasa milik Majlis Raja-Raja Melayu.

Perkara tersebut nyata membimbangkan kaum Bumiputera berikutan raja-raja Melayu merupakan ketua agama Islam bagi negeri-negeri.

Sehubungan itu, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya memohon, Majlis Raja-Raja Melayu memberi perhatian khusus kepada keputusan yang telah dibuat oleh Mahkamah Persekutuan.

Selain itu, raja-raja Melayu diharap dapat menasihati pihak bertanggungjawab untuk mengadakan penambahbaikan terhadap undang-undang Syariah di peringkat negeri secepat mungkin.

“Hal ini kerana mereka adalah ketua agama yang sudah tentu akan memberi impak besar terhadap perundangan di negara kita.

“Keputusan ini secara tidak langsung mengurangkan kuasa Majlis Raja-Raja, yang mana raja adalah ketua agama di peringkat negeri,“ katanya dalam sidang media khas PEMBELA, hari ini.

Beliau berkata demikian sebagai mengulas tindakan Mahkamah Persekutuan yang memutuskan badan perundangan negeri Selangor tidak mempunyai kuasa untuk meluluskan undang-undang Syariah yang menjadikan seks luar tabii satu kesalahan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim berkata, kuasa utama untuk meluluskan undang-undang jenayah terletak pada Parlimen.

Beliau berkata, Seksyen 28 Enakmen Jenayah Syariah (Selangor) 1995, yang memperuntukkan seks luar tabii boleh dihukum, adalah bercanggah dengan Perlembagaan Persekutuan.

“Seksyen yang diluluskan itu juga bertentangan dengan Senarai Negeri di bawah Perlembagaan Persekutuan. Oleh itu, Seksyen 28 tidak konsisten dan tidak sah,” katanya.

Pada masa sama, Aminuddin menggesa, majlis-majlis agama Islam negeri membuat satu kajian terperinci dan semakan terhadap undang-undang Islam ketika ini.

Katanya, perkara itu juga perlu dilakukan dengan membuat perubahan atau ‘amendment’ bagi memastikan tiada lagi intrepretasi yang berbeza atau mengesampingkan ruang lingkup hukuman jenayah dalam Islam.

“Mereka paling ke hadapan dan bertanggungjawab untuk lihat perkara ini dan harus ambil tindakan sesegera mungkin untuk menghalang mana-mana lagi ‘challenge’ (cabaran) yang akan dibuat di masa hadapan terhadap hukum-hukum Islam,” katanya lagi.

Malah, Haji Aminuddin berkata, pihaknya turut menyarankan satu jawatankuasa yang pernah ditubuhkan Majlis Raja-Raja sebelum ini iaitu insitut hal ehwal Islam untuk mengangkat semua cadangan yang disyorkan oleh pelbagai pihak.

“Saya difahamkan puluhan pihak termasuk kami (PEMBELA) dan badan-badan bukan kerajan yang telah diminta memberi pandangan bagaimana untuk mengabsahkan agama Islam supaya tidak dicabar lagi,” katanya.


Calon muda bawah 30 tahun belum mampu peroleh mandat penduduk Johor

KUALA LUMPUR, 10 Syaaban 1443H, Ahad – Calon muda berusia bawah 30 tahun yang bertanding dalam Pilihan Raya Negeri (PRN) Johor dilihat masih belum mampu memperoleh mandat daripada penduduk negeri itu meskipun kali pertama menyaksikan pelaksanaan Undi18.

Seramai lapan calon berumur bawah 30 tahun bertanding dalam PRN Johor dengan dua individu merupakan calon paling muda, yang kedua-duanya berusia 26 tahun.

Daripada lapan calon itu, hanya seorang calon iaitu Amira Aisya Abd Aziz, 27, daripada Parti Ikatan Demokratik Malaysia (MUDA) yang memperoleh kemenangan pertama untuk parti itu bagi kerusi Dewan Undangan Negeri (DUN) Puteri Wangsa dengan majoriti 7,114 undi dalam pertandingan enam penjuru.

Beliau yang merupakan Setiausaha Agung MUDA menewaskan Ng Yew Aik (BN-MCA), Loh Kah Yong (PN-Gerakan), Dr Khairil Anwar Razali (Pejuang), Choong Shiau Yoon (Parti Bangsa Malaysia) dan Adzrin Adam (Bebas).

Secara keseluruhan, 63 calon berusia 40 tahun dan ke bawah daripada 239 calon bertanding pada PRN Johor dengan Barisan Nasional (BN) mempertaruhkan calon paling ramai iaitu 14 individu, diikuti Perikatan Nasional (13), Pejuang (11), Pakatan Harapan (10), MUDA (tujuh), PKR (empat) dan PBM (dua).

Dua lagi calon ialah daripada Parti Warisan yang bertanding di kerusi DUN Bukit Batu dan calon Bebas di DUN Kempas.

Bagaimanapun, 14 calon daripada 63 calon berusia bawah 40 tahun mempamerkan prestasi cemerlang apabila berjaya mendapat mandat daripada penduduk di negeri selatan tanah air itu.

Calon PH Marina Ibrahim, 34, daripada DAP yang kali pertama bertanding dalam pilihan raya bagi kerusi DUN Skudai memperoleh kemenangan dengan majoriti paling besar dalam kalangan calon muda berusia 40 tahun dan ke bawah selepas mendapat 26,359 undi dengan majoriti 13,943 undi.

Dalam pertandingan tiga penjuru itu, beliau yang masih positif COVID-19 menewaskan Yeo Kwee Kwang (PN-Bersatu) dan Shen Poh Kuan (BN-MCA).

Empat lagi calon PH-DAP yang turut menang adalah Ng Kor Sim, 38, yang memperoleh majoriti 7,001 undi dalam pertandingan tiga penjuru bagi kerusi DUN Jementah; Ee Chin Li, 39, mendapat majoriti 372 undi dalam pertandingan lima penjuru bagi kerusi DUN Tangkak; Liow Cai Tung, 36, memenangi kerusi DUN Johor Jaya dengan majoriti 1,922 undi dalam pertandingan empat penjuru manakala Wong Bor Yang, 35, memperoleh majoriti 5,921 undi dalam pertandingan tiga penjuru bagi kerusi DUN Senai.

Calon muda BN pula menyaksikan lapan orang berjaya memenangi kerusi ditandingi iaitu DUN Bukit Pasir yang dimenangi Mohamad Fazli Mohamad Salleh, 35, dengan majoriti tipis 198 undi; Mohd Hairi Mad Shah, 37, (DUN Larkin, majoriti 6,178 undi); Ling Tian Soon, 38, (DUN Yong Peng, majoriti 2,741 undi); Norlizah Noh, 38, (DUN Johor Lama, majoriti 6,039 undi) dan K. Raven Kumar, 39, (DUN Tenggaroh, majoriti 1,356 undi).

Mohamad Najib Samuri yang berusia 39 tahun pula memenangi kerusi DUN Parit Yaani dengan majoriti 294 undi; Aznan Tamin, 37, memperoleh majoriti 5,903 undi bagi kerusi DUN Tanjung Surat dan Lee Ting Han, 31, mendapat majoriti 3,176 undi bagi kerusi DUN Paloh.

Sementara itu, satu daripada empat calon muda yang dipertaruhkan PKR iaitu Chiong Sen Sern berusia 32 tahun memenangi kerusi DUN Bukit Batu dengan majoriti tipis 137 undi selepas menewaskan calon BN-MIC S Suppayah, Tan Heng Choon (PN-Gerakan) dan Lee Ming Wen (Warisan).

PRN kali ini menyaksikan BN memenangi 40 daripada 56 kerusi DUN yang dipertandingkan, sekali gus membolehkan parti berkenaan membentuk kerajaan negeri, manakala PH memenangi 11 kerusi, PN (tiga kerusi), manakala PKR dan MUDA pula masing-masing satu kerusi. – Bernama


Tangguh umrah: Agensi pelancongan mohon timbang semula keputusan

KUALA LUMPUR, 27 Jamadilawal 1443H, Sabtu – Beberapa persatuan agensi pelancongan meminta kerajaan agar mempertimbangkan semula keputusannya menangguhkan perjalanan rakyat negara ini untuk mengerjakan ibadah umrah.

Ketua Pegawai Eksekutif (CEO) TH Travel & Services Sdn Bhd (THTS) Datuk Ahmad Ruzman Ahmad Razali berkata penangguhan itu akan menyebabkan bakal jemaah umrah yang telah membuat tempahan dan pembayaran kepada agensi pelancongan menanggung kerugian kewangan besar.

“Sebelum dapat visa umrah, agensi perlu membuat pembayaran melalui sistem e-wallet yang disediakan Kementerian Haji dan Umrah Arab Saudi, selepas bayar untuk kos pengangkutan bas dan hotel barulah keluar visa umrah.

“Kalau ada berlaku penundaan di pihak Malaysia maka amaun yang telah dibayar tidak akan dikembalikan, serta agensi pelancongan tidak boleh membuat pembayaran semula kepada jemaah. Jadi diharap apa sahaja kerugian ditanggung oleh jemaah dan agensi wajar diambil kira,” katanya pada sidang media di sini hari ini.

Turut hadir Presiden Persatuan Agensi Pelancongan Umrah & Haji Malaysia (PAPUH) Datuk Seri Razali Mohd Sham, Setiausaha Agong Kehormat Persatuan Pengendalian Pelancongan Bumiputera Malaysia (BUMITRA) Ab Rahman Mohd Ali dan Naib Presiden Pelancongan dan Pengembaraan Malaysia (MATTA) Mohd Azri Abd Razak.

Sementara itu Setiausaha Agong Kehormat BUMITRA Ab Rahman berkata anggaran kos kerugian yang perlu ditanggung jemaah yang telah berdaftar ekoran penundaan itu dianggarkan sebanyak RM210 juta.

Menurutnya agensi perlancongan juga bakal berhadapan dengan tuntutan tribunal ataupun mahkamah sivil daripada bakal jemaah umrah, bagi menuntut bayaran yang telah dibuat akibat penangguhan perjalanan umrah terbabit.

“Untuk makluman, tuntutan bayaran balik untuk penangguhan umrah pada 18 Mac 2020 masih ada yang belum dapat diselesaikan, jadi penundaan yang baru diumumkan bakal memberi impak besar kepada agensi-agensi pelancongan,” katanya.

Sementara itu Presiden PAPUH Razali turut mencadangkan agar para jemaah umrah diberi keutamaan mendapat suntikan dos penggalak, sekiranya pihak kerajaan menarik semula keputusan penangguhan perjalanan jemaah umrah berkenaan.

“Kami juga memohon agar pihak Kementerian Kesihatan Malaysia (KKM) menambah kaunter ujian Real-Time Reverse Transcription-Polymerase Chain Reaction (RT-PCR) di Lapangan Terbang Antarabangsa Kuala Lumpur (KLIA), sewaktu ketibaan jemaah dan menambah bilangan kakitangan KKM yang bertugas agar proses dipercepatkan,” katanya.

Semalam kerajaan memaklumkan untuk menangguhkan sementara kebenaran perjalanan mengerjakan ibadah umrah bermula 8 Jan bagi membendung penularan varian Omicron, susulan kebimbangan terhadap penularan varian berkenaan akibat ketidakpatuhan jemaah umrah kepada prosedur kuarantin di tempat kediaman. – Bernama


UMK diiktiraf Universiti Keusahawanan

BACHOK, 20 Rabiulakhir 1443H, Khamis – Universiti Malaysia Kelantan (UMK) menjadi universiti awam pertama di negara ini mendapat akreditasi antarabangsa sebagai universiti keusahawanan.

Timbalan Naib Canselor (Akademik dan Antarabangsa) yang menjalankan fungsi Naib Canselor UMK, Prof Dr Nik Maheran Nik Muhammad berkata pengiktirafan berkenaan diberikan oleh Accreditation Council for Entrepreneurial and Engaged Universities (ACEEU) secara rasmi pada 23 November lepas.

“UMK lulus kesemua 15 aspek yang menjadi ukuran penilaian bagi mendapat pengiktirafan sebagai universiti keusahawanan termasuk tiga daripada aspek ini berjaya diperoleh dengan cemerlang iaitu ekosistem, kepimpinan dan pendidikan.

“Kita menyasarkan UMK meraih pengiktirafan ini pada 2023, namun berkat usaha semua pihak kita dapat capai kejayaan ini lebih awal,” katanya kepada pemberita selepas Majlis Istiadat Konvokesyen UMK kali ke 10 dan 11 di Kampus Bachok, di sini, hari ini, yang turut dihadiri Pro Canselor II UMK, Tan Sri Dr Asiah Abu Samah.

Mengulas lanjut, Nik Maheran berkata, bagi memantapkan lagi kebolehpasaran pelajar UMK khususnya dalam bidang keusahawanan, pihaknya merancang mendedahkan mereka dalam bidang perniagaan bersifat inovatif dan teknologi.

“Kajian-kajian yang dihasilkan oleh pelajar pada semester akhir akan dijadikan sebagai perniagaan sebenar iaitu dengan mengkomersialkan produk kajian berkenaan.

“Selain itu, kita berhasrat untuk mempunyai kilang berkonsep industri di dalam kampus bagi memproses produk-produk yang bukan sahaja bagi kegunaan pelajar UMK, bahkan memberi manfaat kepada komuniti setempat,” katanya.

Beliau berkata, sejak penubuhan UMK pada 2006, lebih 4,000 siswazah atau purata 300 siswazah setahun berjaya bergelar usahawan.

“Mengikut ketetapan sasaran Kementerian Pengajian Tinggi (KPT), sekurang-kurangnya empat peratus pelajar yang tamat pengajian memperoleh pekerjaan sebagai usahawan, namun UMK mampu mencapai angka sehingga hampir 15 peratus setiap tahun,” katanya. – Bernama


Remaja 13 tahun korban kedua banjir di Kelantan

KOTA BHARU, 26 Rejab 1443H, Isnin – Seorang remaja lelaki berumur 13 tahun menjadi korban kedua banjir di Kelantan selepas ditemukan lemas di Kampung Talang dekat Kadok di sini pada 7.15 malam semalam.

Timbalan Ketua Polis Kelantan, Datuk Muhamad Zaki Harun berkata, Mohamad Fazli Tamri, pelajar Sekolah Menengah Kebangsaan Kubang Kiat di sini, dipercayai sedang menunggang basikal bersama rakannya sebelum tergelincir dan terjatuh ke dalam tali air di kampung itu pada 6.20 petang.

“Rakannya cuba menyelamatkan mangsa, bagaimanapun gagal dan telah memanggil penduduk berdekatan untuk meminta pertolongan.

“Operasi mencari berjaya menemukan mangsa kira-kira 50 meter dari tempat dia terjatuh,” katanya ketika dihubungi Bernama hari ini.

Muhamad Zaki berkata, mayat mangsa dibawa ke Hospital Raja Perempuan Zainab II untuk proses bedah siasat dan tindakan selanjutnya.

Terdahulu, seorang warga emas lelaki berusia 70 tahun menjadi korban pertama banjir di Kelantan yang turut ditemukan lemas hari ini di Kampung Kuala Gris dekat Dabong, Kuala Krai pada 7 malam.-  Agensi


Hamas kecam keputusan bina 820 unit penempatan haram Israel

GAZA, 4 Zulkaedah 1443H, Sabtu – Pergerakan Perjuangan Islam Palestin (Hamas) mengecam keputusan negara pengganas Israel untuk membina 820 unit penempatan baharu sebagai percubaan terdesak bagi mengetatkan kawalan ke atas Baitulmaqdis.

Dalam satu kenyataan, Hamas menegaskan, langkah sedemikian sebahagian daripada rancangan Israel untuk ‘mengyahudikan’ kota suci dan menukar identitinya.

“Membina 820 unit penempatan Yahudi di atas runtuhan kawasan kediaman Palestin adalah percubaan terdesak untuk mengetatkan kawalan Israel ke atas Baitulmaqdis yang diduduki,” katanya.

Kumpulan Islam yang memerintah Semenanjung Gaza berkata, projek penempatan perluasan ini dianggap sebagai pelanggaran terang-terangan terhadap semua undang-undang antarabangsa yang tidak dipatuhi oleh pendudukan.

“Oleh itu, projek ini mesti dikutuk bahkan ditolak dan mesti ada langkah serius untuk menghentikannya dan semua projek pendudukan Israel yang bertujuan untuk mencuri tanah kami dan tapak suci,” tegasnya.

Hamas juga mengulangi bahawa penentangan berterusan terhadap pendudukan Israel di seluruh bandar, pekan, kampung dan kem pelarian Palestin akan menghalang pendudukan serta menamatkan pencerobohannya ke atas rakyat. – Agensi


Rakyat kecewa tanah rizab PDRM pindah milik, jejas imej polis

Oleh Ainul Illia Meor Suzurudin

BANGI, 22 Ramadan 1442H, Selasa – Presiden Pertubuhan Gerakan QIAM (QIAM), Datuk Sirajuddin Salleh menegaskan, isu penukaran hak milik sebidang tanah rizab Polis Diraja Malaysia (PDRM) di Mukim Kamunting kepada sebuah organisasi gereja di Melaka perlu dipandang serius oleh pihak berwajib.

Menyifatkan ia sebagai mengejutkan, beliau berkata, sekiranya benar laporan tersebut, maka siasatan segera perlu dilaksanakan kerana ia melibatkan imej PDRM sendiri.

“Polis adalah badan penguat kuasa paling tinggi yang dipercayai untuk menjaga harta benda dalam negara ini.

“Sekiranya perkara ini berlaku, seolah-olah ia mengecewakan rakyat. Rakyat akan hilang keyakinan terhadap badan yang kita harapkan dapat menjaga kita dan harta benda kita. Seolah-olahnya begitu.

“Kejadian ini perlu diambil serius. Kerana kita bimbang akan menjejaskan reputasi PDRM. Tambahan pula bekas Ketua Polis Negara sebelum ini ada sebut berkenaan rasuah berleluasa.

“Kita bimbang jika ini satu lagi ‘bunga-bunga’ berkaitan aktiviti rasuah,” katanya ketika dihubungi Ismaweb.net, hari ini.

Terdahulu, media melaporkan bahawa pihak gereja menuntut hak milik tanah seluas 0.55 hektar di Mukim Kamunting yang merupakan tanah milik PDRM.

Sumber berkata, semakan mendapati tanah rizab Persekutuan itu merupakan bekas tapak berek kelamin dan rumah ketua balai berpangkat Sarjan.

Penukaran tanah milik PDRM itu terbongkar selepas polis menerima surat daripada sebuah syarikat peguam yang mewakili pihak gereja pada 14 April lalu.

Mengulas lanjut, Sirajuddin yang merupakan mantan Datuk Bandar Ipoh berkata, pihak berkuasa termasuk PDRM harus melakukan siasatan secepat dan sedalam mungkin hingga ke akar umbi.

“Perlu disiasat secara bebas di mana salah dan silapnya, apa puncanya. Tak dapat dinafikan ada kemungkinan soal rasuah atau salah guna kedudukan.

“Seolah-olah ada pihak yang telah berbuat janji dengan mana-mana pihak tertentu untuk memberi tanah kepada gereja sehingga membolehkan pejabat peguam membuat tuntutan. Ini menggambarkan seolah-olah ada masalah urus tadbir,” katanya lagi.

Beliau menegaskan, pihak yang bertanggungjawab perlu dihukum sewajarnya di mahkamah supaya menjadi pengajaran pada pihak dan agensi lain.

“Daripada kejadian ini, agensi lain yang mempunyai tanah rizab atau tanah milik jabatan berkenaan, jika tidak diurus dengan baik, perkara-perkara ini akan berlaku dan boleh berlaku.

“Pihak berwajib perlu ambil pengajaran secara serius supaya isu ini tidak berulang dan tidak berlaku di mana-mana tempat sekalipun. Ia hanya memberi gambaran bahawa pengurusan tidak begitu kemas. Kerana tidak logik, tanah polis nak dituntut pihak gereja. Tiada kaitan langsung.

“Walhal, tanah itu nanti mungkin nak diguna untuk pembangunan masa hadapan pihak polis sendiri. Kita minta Suruhanjaya Pencegahan Rasuah Malaysia (SPRM) dan Pejabat Tanah dan Galian (PTG) untuk mengambil perhatian pada isu ini,” katanya.

Terbaharu, susulan penerimaan surat tuntutan daripada syarikat peguam, satu laporan dibuat pada 20 April lalu oleh polis sendiri untuk menyiasat status milikan tanah yang sebelum ini merupakan tanah PDRM.

Pihak polis kini dilaporkan dalam proses mendapatkan dokumen asal tanah tersebut dan juga sedang mengesan saksi bagi tujuan merakam keterangan.


Tiga hakim dipertimbang jawatan Peguam Negara

BANGI,26 Jamadilawal 1444H, Rabu – Tiga hakim yang sedang berkhidmat dipertimbangkan untuk dilantik sebagai Peguam Negara baharu oleh Perdana Menteri.

Antaranya Hakim Mahkamah Persekutuan, Datuk Mohamad Zabidin Mohd Diah, dua Hakim Mahkamah Rayuan iaitu Datuk Yaacob Md Sam dan Datuk Abdul Karim Abdul Jalil.

Ketiga-tiga hakim mempunyai pengalaman mengendalikan kes jenayah dan sivil, selain ketika berkhidmat dalam badan kehakiman dan perundangan.

“Berpengalaman dan berpengetahuan dalam undang-undang jenayah dan sivil penting kerana Peguam Negara adalah ketua penasihat undang-undang kepada kerajaan.

“Peguam Negara juga adalah pendakwa raya seperti termaktub dalam Perlembagaan Persekutuan dan Kanun Tatacara Jenayah,” katanya seperti dilapor Berita Harian, hari ini.

Mohamad Zabidin buat masa ini sedang menjawat jawatan pemangku Hakim Besar Malaya berikutan kekosonganTan Sri Azahar Mohamed, yang bersara dua bulan lalu.

Beliau pernah dilantik sebagai pesuruhjaya kehakiman pada 2004, sebelum menjadi hakim Mahkamah Tinggi pada 2006, kemudian dinaikkan pangkat menjadi Hakim Mahkamah Rayuan pada 2018 dan diangkat sebagai hakim Mahkamah Persekutuan awal tahun ini.

Yaacob dan Abdul Karim pula merupakan Hakim Kanan di Mahkamah Rayuan, ketika ini.

Yaacob dilantik sebagai Pesuruhjaya Kehakiman pada 2009 dan menjadi Hakim Mahkamah Rayuan setahun selepas itu, kemudian menjadi Hakim Mahkamah Rayuan pada 2017.

Sementara itu, Abdul Karim adalah Pesuruhjaya Kehakiman sebelum memikul tanggungjawab sebagai Hakim Mahkamah Tinggi pada 2014 dan Hakim Mahkamah Rayuan pada 2016.

Sebelum ini, Allahyarham Mohtar Abdullah, Tan Sri Mohamed Apandi Ali dan Peguam Negara ketika ini, Tan Sri Idrus Harun juga adalah bekas hakim yang dilantik menjawat jawatan itu.

Jawatan Idrus dijadual akan berakhir Mac depan dan difahamkan, beliau sedia melepaskan jawatan itu lebih awal sekiranya Anwar sudah mengenal pasti pengganti bersesuaian.

Mengikut Perkara 123 Perlembagaan, individu itu mesti seorang warga negara dan mempunyai pengalaman 10 tahun berkhidmat sebagai peguam bela mana-mana Mahkamah Tinggi atau mempunyai perkhidmatan kehakiman dan perundangan sama ada di peringkat Persekutuan mahupun negeri layak dilantik sebagai Peguam Negara.


Seperti ada ‘tangan ghaib’ di sebalik pencerobohan tanah Raub

Oleh Ainul Illia Meor Suzurudin

KUALA LUMPUR, 14 Muharram 1442H, Rabu – Kegiatan pencerobohan tanah kerajaan Pahang yang dijadikan ladang durian secara haram di Raub, dianggap kejadian luar biasa kerana kawasan yang diceroboh begitu luas dan telah lama berlanjutan.

Lebih menghairankan, tiada sebarang tindakan diambil oleh pihak berkuasa sedangkan tanah yang diceroboh seluas 4,400 hektar, kata Pengerusi Pertubuhan Pembela-Pembela Islam (PEMBELA), Haji Aminuddin Yahaya.

“Mustahil tidak dapat dikesan oleh pihak berkuasa. Keadaan ini menimbulkan prasangka.

“Seperti ada kartel besar atau tangan ghaib pihak berkuasa yang berkolaborasi dengan perbuatan pencerobohan yang sedemikian teruk,” katanya.

Beliau mengakui bimbang apabila isu ini turut membabitkan parti politik – DAP dan MCA – yang seolah-olah menyokong tindakan pencerobohan berkenaan.

“Apakah perbuatan menceroboh ini suatu yang boleh disokong dan dibela. Dalam erti kata lain, kerja-kerja pencerobohan oleh pekebun secara haram, tidak salah dan harus diberi pembelaan?

“Kepada parti politik berkenaan sila tunjuk seksyen dan akta mana yang membenarkan mereka berbuat demikian,” katanya.

Haji Aminuddin yang juga Presiden Ikatan Muslimin Malaysia (ISMA) menegaskan, pencerobohan ini bukan sahaja salah dari aspek undang-undang, malah telah mengakibatkan kerajaan Pahang kerugian sebanyak lebih RM30 juta setelah gagal mengutip cukai tanah kerana tidak diwartakan.

“Bagaimana mahu mengutip cukai sedangkan tanah tersebut masih milik kerajaan dan tidak diwartakan.

“Bukan itu sahaja, kerajaan Pahang kehilangan hasil pembalakan dan perhutanan, melakukan ketidakseimbangan pada ekosistem alam sekitar, serta kerosakan teruk pada khazanah hutan simpan negeri.

“Berapa ribu pokok yang telah ditebang dan berapa banyak keuntungan yang telah dikaut pihak penceroboh dengan syarikat-syarikat balak yang mungkin ada terbabit sama,” soalnya.

Serentak itu, PEMBELA menuntut Suruhanjaya Pencegahan Rasuah Malaysia (SPRM) segera menjalankan siasatan secara menyeluruh dan mengambil tindakan tegas terhadap pesalah untuk dibawa ke muka pengadilan.

Pihak kerajaan negeri juga, tegas Aminuddin, perlu menuntut ganti rugi yang sepatutnya dibayar oleh penceroboh.

“Polis juga digesa mengambil tindakan terhadap penceroboh mengikut Seksyen 425 Kanun Tanah Negara 1965.

“Begitu juga pencerobohan hutan simpan perlu didakwa mengikut Seksyen 47 Akta Perhutanan Negara 1984,” katanya.

Antara lokasi diceroboh ialah Hutan Simpan Gunung Benom, sekitar Sungai Ruan, Sungai Chalit dan Tranum serta Tras.


Hentikan layanan istimewa pada banduan pembesar

BANGI, 22 Rabiulawal 1444H, Rabu – Tun Dr Mahathir Mohamad menuntut semua pihak berhenti memberikan layanan istimewa kepada banduan daripada kalangan pembesar.

Tanpa menamakan mana-mana individu, Pengerusi Penaja Gerakan Tanah Air (GTA) itu berkata, dunia ketika ini ketawa kerana banduan hadir Dewan Rakyat untuk menasihat kerajaan mengenai pentadbiran.

“Tidak hairanlah huru-hara berlaku dalam negara.

“Jika Mahiaddin dijatuhkan kerana hilang majoriti dan diganti dengan Ismail Sabri, kenapa kehilangan sokongan, Ismail tidak letak jawatan dan partinya naikkan Perdana Menteri lain. Tidak perlu bubar Parlimen,” katanya dalam kenyataan hari ini.

Justeru, beliau meminta semua pihak supaya menghentikan sebarang bentuk layanan istimewa kepada golongan banduan tertentu yang sudah melakukan jenayah besar.

“Tetapi banduan yang curi RM10 digari dan dipenjara serta-merta,” katanya.


Cubaan bunuh diri petanda ada masalah mental atau tekanan emosi serius

BANGI, 30 Ramadan 1444H, Jumaat – Tindakan melabelkan cubaan bunuh diri sebagai jenayah hanyalah ibarat ‘menuang minyak ke dalam api’ kerana individu berkaitan mengalami masalah tekanan emosi yang serius.

Pakar Psikiatri dan Pensyarah Universiti Islam Antarabangsa Malaysia (UIAM), Dr Hijaz Ridzwan berkata, pelabelan itu hanya memburukkan lagi keadaan seseorang yang sudah menghadapi tekanan berat dalam hidup mereka.

“Hakikatnya, setiap individu mempunyai hak untuk memelihara kesihatan diri sendiri, termasuk dari segi kesihatan mental.

“Percubaan bunuh diri adalah suatu tanda bahawa seseorang sedang mengalami masalah kesihatan mental atau tekanan emosi serius,” katanya dalam artikel disiarkan Berita Harian, hari ini.

Mengulas lebih lanjut, beliau berkata, negara yang mengenakan hukuman ke atas individu yang cuba membunuh diri tidak mempunyai sebarang kesan dalam mengurangkan kes tersebut.

“Sebenarnya berlandaskan data seperti dalam kajian oleh Lew et al pada 2022, didapati negara masih menghukum individu melakukan percubaan bunuh diri tidak menunjukkan kadar bunuh diri lebih rendah.

“…ia berbanding dengan negara tidak melakukan tindakan undang-undang terhadap perkara berkenaan,” katanya.

Beliau juga menambah, hukuman ke atas cubaan bunuh diri hanya akan menyebabkan individu tersebut berasa tidak selesa mengakses bantuan psikologi, sosial dan perubatan yang diperlukan.

“Menghukum seseorang kerana mencuba membunuh diri tidak akan menghalang individu berkenaan daripada melaksanakan niat untuk mengambil tindakan membahayakan diri sendiri.

“Sebaliknya, ia hanya menghalang mereka daripada meminta bantuan dalam keadaan krisis psikologi yang teruk,” ujarnya.


Belanjawan 2021 titik pertemuan henti pertelagahan

BANGI, 9 Rabiulawal 1442H, Isnin – Pembentangan Belanjawan 2021 yang dijadualkan pada awal November ini perlu dijadikan sebagai titik pertemuan baik buat semua ahli politik supaya menghentikan pertelagahan sesama mereka.

Kini sudah tiba masanya mereka yang bergelar Yang Berhormat menanggalkan baju politik di luar dewan Parlimen dan memberi keutamaan kepada usaha memenuhi tanggungjawab sebagai seorang wakil rakyat.

Ketua Angkatan Pemuda-Pemudi BERJASA (ANGKASA), Hazwan Mohamad mengingatkan, ahli-ahli politik supaya akur kepada titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang mahu semua pihak memberi fokus pada usaha menyelamatkan negara dan memastikan kebajikan rakyat terpelihara.

“Tidak patut ada mana-mana pihak bertindak bak hero dek di sebalik keputusan ini, sedangkan hakikatnya merekalah antara dalang ketidaktentuan politik yang kita baharu sahaja terselamat ini.

“Kerana kuasa dan perut ahli politik, rakyat merana,” katanya dalam satu kenyataan, hari ini.

Pada masa sama, Hazwan menjunjung kasih titah Seri Paduka Baginda dan Majlis Raja-Raja Melayu berkenaan ketidakperluan kepada pengisytiharan darurat, semalam.

“Majlis Raja-Raja Melayu telah dengan taufiq dan inayahNya menimbang segala maslahah dan mafsadah atas ketidaktentuan situasi politik yang berlaku dalam negara Malaysia kini.

“Sesungguhnya telah terbukti bahawa dengan hikmah dan kebijaksaan lembayung kuasa sistem Raja Berperlembagaan, Malaysia tetap kekal aman, sejahtera dan harmoni,” katanya.

Justeru, beliau menggesa setiap ahli politik untuk taat akan titah Seri Paduka sekiranya benar rakyat menjadi keutamaan dalam agenda parti masing-masing.

“Rakyat amat mengharapkan sebuah persidangan yang matang, profesional dan hikmah kali ini. Bukan lagi seperti sebuah kandang binatang ternakan yang hilang kawalan,” katanya.


Penjawat awam ingkar PKP bakal dikenakan tindakan

KUALA LUMPUR, 5 Jamadilakhir 1442H, Isnin – Bersedialah untuk menerima tindakan dan dikenakan hukuman.

Itulah peringatan Ketua Setiausaha Negara Tan Sri Mohd Zuki Ali kepada 1.6 juta penjawat awam sekiranya mereka melanggar prosedur operasi standard (SOP) Perintah Kawalan Pergerakan (PKP) yang sedang dilaksanakan kerajaan ketika ini.

Beliau berkata tindakan undang-undang diputuskan kerajaan tidak akan terkecuali kepada mereka yang melanggar arahan pematuhan ditetapkan itu termasuklah terhadap penjawat awam sendiri.

“Sama sahaja. Sekiranya mereka melanggar prosedur (PKP) mereka akan tetap dikenakan hukuman. Jadi peringatan kepada penjawat awam, sekiranya mereka ini tidak bersedia untuk dikenakan tindakan, hendaklah mematuhi SOP yang telah diputuskan dalam PKP,” katanya.

Bercakap kepada Bernama dalam satu temu bual eksklusif di pejabatnya di Putrajaya baru-baru ini, Mohd Zuki menegaskan setiap keputusan diambil dan dilaksanakan kerajaan itu adalah untuk memutuskan rantaian penularan pandemik COVID-19 yang kini semakin meningkat setiap hari.

Sebelum ini dilapor Presiden Kongres Kesatuan Pekerja-pekerja di Dalam Perkhidmatan Awam (Cuepacs) Adnan Mat berkata penjawat awam dan pesara kerajaan yang dikenakan tindakan undang-undang kerana mengingkari PKP bakal berdepan kemungkinan kehilangan segala keistimewaan dinikmati selama ini.

Menurut beliau, tidak ada mana-mana individu boleh terlepas daripada tindakan undang-undang, walaupun sedang berkhidmat atau bersara daripada perkhidmatan.

PKP dikuatkuasakan di Pulau Pinang, Selangor, Melaka, Johor, Sabah, Kelantan serta Wilayah Persekutuan Kuala Lumpur, Putrajaya dan Labuan sehingga 26 Jan ini.

Bagaimanapun di Sarawak, pelaksanaan PKP bermula 16 Jan hingga 29 Januari melibatkan tiga daerah di Bahagian Sibu iaitu daerah Sibu, Selangau dan Kanowit. – Bernama


Ingkar SOP: Najib kata nak siasat, kena siasat semua…baru adil

BANGI, 8 Zulhijjah 1441H, Rabu – Datuk Seri Najib Razak menyarankan pihak berkuasa turut menyiasat penganjuran program membabitkan Tun Dr Mahathir Mohamad serta Datuk Seri Anwar Ibrahim yang dilihat ingkar arahan prosedur operasi standard (SOP) Perintah Kawalan Pergerakan Pemulihan (PKPP).

Menerusi hantaran di Facebook, bekas Perdana Menteri itu berkata, jika mahu siasatan dilakukan, maka semua perlu disiasat.

“Jika nak siasat, perlu siasat semua. Barulah adil.

“Semua pihak termasuk kita perlu ambil ini sebagai satu pengajaran bahawa penjarakan sosial dalam zaman COVID-19 adalah amat penting.

“…dan perlu diamalkan pada bila-bila masa,” katanya yang turut memuat naik dua gambar aktiviti keramaian membabitkan Dr Mahathir dan Anwar.

Imej kedua-dua ahli politik berkenaan dipercayai ketika masing-masing menghadiri program Bersatu Blackout di Kedah serta Konvensyen Penerangan Keadilan di Hotel De Palma, Ampang, Kuala Lumpur.

Terdahulu, pihak polis dilaporkan akan memanggil penganjur yang terbabit dalam perarakan menyokong Najib di Mahkamah Kuala Lumpur semalam selepas dikatakan ingkar arahan SOP Perintah PKPP.

Semalam, ribuan penyokong Najib yang hadir membanjiri pintu masuk Kompleks Mahkamah Kuala Lumpur, Jalan Duta, seawal 6 pagi.

Mereka hadir bagi memberi sokongan kepada Ahli Parlimen Pekan itu, berhubung kes penyalahgunaan kuasa dan pengubahan wang secara haram berjumlah RM42 juta dari sebuah unit di bawah 1MDB, iaitu SRC International Sdn Bhd.

Kelakuan penyokong bekas Perdana Menteri bagaimanapun mendatangkan rasa kecewa kepada Ketua Pengarah Kesihatan, Datuk Dr Noor Hisham Abdullah susulan tidak mengamalkan penjarakan sosial.


UMNO dapat kembalikan kepercayaan rakyat jika Zahid letak jawatan

BANGI, 30 Syaaban 1442H, Isnin – PAS, UMNO dan Bersatu dijangka berhadapan dengan cabaran besar, terutama di kawasan bandar yang mempunyai lebih 30 peratus bukan Melayu.

Timbalan Pengarah Institut Kajian Etnik (KITA) UKM, Prof Madya Dr Kartini Aboo Talib berkata, hal itu kerana orang bukan Melayu akan bersama DAP selain akan mengundi PKR yang bersama dalam Pakatan Harapan (PH).

Bagaimanapun, katanya, kefahaman mengenai pilihan raya dan tingkah laku pengundi harus dilihat dengan terperinci di peringkat daerah dan pada setiap kawasan Dewan Undangan Negeri (DUN) dan Parlimen.

Atas dasar itu, Dr Kartini berkata, Melayu akan rugi sekiranya UMNO tidak bekerjasama dengan PAS dan Bersatu.

Beliau berkata, ketiga-tiga parti utama Melayu dan Islam itu juga harus memikirkan persoalan jangka panjang, bersedia bertolak ansur serta berkongsi kuasa secara kolektif demi negara dan kesejahteran rakyat.

Pada masa sama, beliau berkata, keengganan untuk bersama juga sekali gus menjadikan DAP sebagai ‘king maker’ dalam Pilihan Raya Umum ke-15 (PRU15).

Tambahnya, UMNO masih kuat di kawasan UMNO, sementara PAS dan Bersatu yang mahu meletakkan calon di kawasan kubu kuat UMNO mungkin hanya bertindak sebagai pengacau di kawasan yang mungkin pada awalnya boleh mencalonkan diri sebelum menarik diri di saat akhir.

“Ini bukan soal UMNO akan kalah tetapi ini adalah persoalan strategi pilihan raya.

“Jika UMNO bersedia membersihkan parti, Zahid meletakkan jawatan secara terhormat, UMNO boleh mengembalikan kepercayaan rakyat.

“Kalau kita lihat PAS mereka akan menang lebih kurang 20 kerusi di kawasan kubu kuat PAS. PAS ada pengikut yang setia kepada PAS terutamanya di pantai timur seperti di Kelantan, Terengganu dan beberapa kerusi di Kedah dan Perak,” katanya seperti dilapor Astro Awani.


Malaysia mampu jadi pengeluar vaksin COVID-19

BANGI, 4 Zulkaedah 1442H, Selasa – Malaysia mampu menubuhkan institut penyelidikan khusus berkaitan COVID-19 dan varian seumpamanya, kata Felo Kanan Institut Kefahaman Islam Malaysia (IKIM), Dr Nor Azaruddin Husni Nuruddin.

Dr Nor Azaruddin berkata, dengan kepakaran dimiliki Malaysia sama ada dari universiti awam (UA) atau swasta, negara ini mungkin mampu menghasilkan penemuan bermakna.

Selain menjimatkan kos pembelian vaksin berbilion ringgit, katanya, penubuhan institut itu dapat menjadikan Malaysia sebagai negara pertama mengeluarkan vaksin berstatus halal.

“’Institut COVID-19′ bukan hanya menjalankan kajian mengenai vaksin sahaja, bahkan pelbagai sektor lain berkaitan,” katanya menulis di Berita Harian, hari ini.

Katanya, negara ini memerlukan data bagi merancang hala tuju untuk masa hadapan, memandangkan sektor ekonomi pelbagai industri seperti pelancongan, penerbangan, pembuatan dan perkhidmatan terjejas.

Katanya lagi, ini termasuk sektor pendidikan yang memerlukan kajian khusus, apabila penggunaan internet kini menjadi keperluan asas atau persoalan keselamatan negara berkaitan pendatang asing tanpa izin (PATI).

“Semua bidang ini saling terkait dan terkesan dengan pandemik COVID-19.

“Dunia bergantung kepada data untuk merancang masa depan lebih baik. Setiap keputusan atas kepentingan umum perlu bergantung kepada fakta dan data. Kita dapat lihat bagaimana Thailand menjadi pengilang kedua kepada syarikat pengeluar vaksin.

“Apa yang penting di sini, proses pemindahan teknologi. Thailand akan mempelajari kaedah penghasilan vaksin melalui vektor viral, iaitu virus dimodifikasikan secara genetik,” katanya.

Setakat hari ini, beliau berkata, masih tiada negara Islam yang menjadi pengeluar vaksin utama.

Jelasnya, umat Islam tidak lagi boleh menjadi pengguna, sebaliknya perlu bangkit sebagai peneraju seperti zaman kegemilangan Islam yang kini hanya lipatan sejarah.

“Malangnya, umat Islam hilang daya kreativiti dalam mengubah dan beradaptasi dengan dunia, manakala pemikirnya tidak berminat dengan masalah dan persoalan sains moden.

“Mereka lebih tertarik membicarakan kerosakan isu moral yang sedang mengalami kemunduran berbanding sebelumnya,” katanya.


Kes denggi di Selangor meningkat

PUTRAJAYA, 30 Syawal 1443H, Selasa – Kes demam denggi di Selangor meningkat sebanyak 270 kes menjadikan jumlah keseluruhannya adalah 920 kes pada Minggu Epidemiologi (ME) ke-20, bermula 15 hingga 21 Mei.

Pada ME ke-19 iaitu bermula 8 hingga 14 Mei, kes demam denggi yang dicatatkan di negeri itu adalah sebanyak 650 kes.

Ketua Pengarah Kesihatan, Tan Sri Dr Noor Hisham Abdullah berkata, ia menjadikan kumulatif kes demam denggi dilaporkan dalam negara sehingga kini adalah 16,145 kes, meningkat sebanyak 52.4 peratus bagi tempoh sama 2021 iaitu 10,597 kes.

“Sembilan kematian akibat komplikasi denggi turut dilaporkan setakat ini berbanding lima kematian bagi tempoh sama tahun lepas,” katanya dalam satu kenyataan hari ini.

Dr Noor Hisham berkata, Wilayah Persekutuan Kuala Lumpur dan Putrajaya mencatatkan 121 kes, diikuti Sabah (119), Johor (82) dan Kedah (43), masing-masing pada ME ke-20.

Beliau berkata, sebanyak 41 lokaliti titik panas turut dilaporkan pada ME ke-20 dengan 36 lokaliti di Selangor, tiga di Kuala Lumpur dan Putrajaya dan masing-masing satu lokaliti di Melaka serta Sabah.

Katanya, dalam keadaan penularan jangkitan demam denggi yang tinggi ketika ini, setiap lapisan masyarakat perlu bertindak proaktif dengan memastikan persekitaran premis kediaman dan tempat kerja bebas dari tempat pembiakan nyamuk Aedes.

“Pihak berwajib dalam komuniti juga melakukan aktiviti cari dan musnah pembiakan nyamuk Aedes selain menggunakan kaedah pencegahan seperti pencegah dan semburan aerosol dalam premis untuk membunuh nyamuk dewasa,” katanya. – Bernama


KPPK pantau perkembangan kempen anti minyak sawit

KUALA LUMPUR, 19 Rabiulawal 1443H, Selasa – Kementerian Perusahaan Perladangan dan Komoditi (KPPK) sentiasa memandang serius kempen anti minyak sawit di negara barat dan memantau perkembangan perundangan yang boleh memberi impak negatif kepada industri sawit Malaysia di luar negara.

Timbalan Menterinya Datuk Seri Dr Wee Jeck Seng berkata industri sawit Malaysia sering ditohmah dengan mengaitkannya dengan isu ketidakmampanan, kemusnahan hutan dan kesan terhadap alam sekitar melalui kempen anti minyak sawit yang dilancarkan sejak 1980-an.

Beliau berkata demikian pada sesi soal jawab di Dewan Negara bagi menjawab soalan Cha Kee Chin (DAP-Rasah) mengenai inisiatif dan strategi terkini kementerian untuk memerangi kempen anti minyak sawit di negara barat.

Menurutnya, strategi itu dikategorikan kepada antarabangsa dan dalam negara.

“Di peringkat antarabangsa, Lembaga Minyak Sawit Malaysia (MPOB) sentiasa bergiat aktif dalam mengadakan mesyuarat dan perbincangan dengan penggubal undang-undang di Eropah dan Amerika Syarikat untuk menjaga kepentingan minyak sawit Malaysia,” katanya.

Beliau berkata MPOB melalui rangkaian yang dibina melalui pejabat-pejabat di luar negara berjaya mendapat sokongan China, India dan negara lain dalam usaha membantah cadangan yang bakal memudaratkan perdagangan sawit menerusi Mesyuarat ‘Codex Alimentarious Committee.’

Selain itu, katanya KPPK bersama agensi di bawahnya sentiasa menggembleng tenaga bagi memastikan industri sawit negara berkembang mampan selaras dengan hala tuju dan kerangka Matlamat Pembangunan Mampan (SDG) Pertubuhan Bangsa-bangsa Bersatu dalam memenuhi permintaan global.

Wee berkata di peringkat negara, kerajaan terus menekankan dan menerajui kemampanan industri sawit melalui pelaksanaan Skim Pensijilan Minyak Sawit Mampan Malaysia (MSPO) secara mandatori mulai 1 Januari 2020 di sepanjang rantaian bekalan pengeluaran minyak sawit.

“Kerajaan juga melaksanakan program penyelidikan dan pembangunan termasuk menghasilkan bahan tanaman sawit dengan hasil dan kualiti lebih baik serta meningkatkan penggunaan automasi dan mekanisasi ladang, amalan pertanian yang baik serta meningkatkan produktiviti.

“Selain itu, kerajaan menetapkan had keluasan tanaman sawit pada 6.5 juta hektar sahaja untuk memastikan industri sawit tidak lagi dikaitkan isu penyahhutanan. Pembukaan kawasan baru untuk tanaman sawit adalah bukan keutamaan bagi kementerian,” katanya.

Beliau berharap usaha berkenaan dapat menutup ruang kepada pihak luar terutamanya Kesatuan Eropah dan organisasi bukan kerajaan untuk mengaitkan minyak sawit dengan penebangan hutan dan pemusnahan habitat serta biodiversiti.

Dalam perkembangan lain, Wee berkata KPPK sentiasa bersedia bekerjasama dengan mana-mana pihak termasuk Jabatan Pertanian Sarawak untuk memajukan dan memperkasa industri lada negara.

Beliau menjawab pertanyaan Larry Soon @ Larry Sng Wei Shien (Bebas-Julau) mengenai kesediaan KPPK bekerjasama dengan Jabatan Pertanian Sarawak dalam memanfaatkan penggunaan teknologi satelit bagi menentukan jumlah sebenar saiz keluasan kawasan tanaman dan pengeluaran lada yang dijalankan di negeri itu.

Menurutnya, Lembaga Lada Malaysia sedang bekerjasama dengan Agensi Angkasa Malaysia (MYSA) bagi menentukan keluasan tanaman lada dan pengeluaran melalui penggunaan teknologi satelit.

“Kerjasama ini masih dalam pelaksanaan dan dilakukan secara berfasa iaitu fasa pertama melibatkan kawasan tanaman di Semenanjung Malaysia yang dijangka selesai pada hujung tahun ini dan pelaksanaan yang seterusnya di Sabah dan Sarawak,” katanya. – Bernama


Kelantan buka PPV sementara di masjid, surau dan pondok

KOTA BHARU, 2 Zulkaedah 1442H, Ahad – Kelantan mengambil inisiatif membuka Pusat Pemberian Vaksin (PPV) sementara di masjid, surau dan pondok bagi memudahkan penduduk setempat mendapatkan suntikan vaksin COVID-19.

Pengarah Jabatan Kesihatan Negeri Kelantan Datuk Dr Zaini Hussin berkata melalui program outreach vaksinasi itu, enam lokasi membabitkan rumah ibadat yang dikenal pasti akan beroperasi selama lima hari dengan sasaran 400 suntikan sehari di setiap PPV sementara terbabit.

“Walaupun ia dilaksanakan di masjid tetapi tidak terhad kepada golongan Muslim sahaja. Malah ada juga 10 hingga 20 peratus golongan bukan Muslim turut hadir untuk mendapatkan suntikan di PPV sementara ini.

“Setakat ini, 600 orang telah menerima suntikan vaksin di PPV sementara ini,” katanya kepada pemberita selepas melawat PPV sementara di Masjid Sultan Ismail Petra, Kubang Kerian yang mula beroperasi hari ini.

Beliau berkata inisiatif pengoperasian PPV sementara di pusat ibadat itu adalah untuk memastikan lebih ramai penduduk menerima suntikan vaksin secepat mungkin selain memudahkan pergerakan mereka.

“Pihak kami juga mendapat sokongan daripada penggawa serta Ahli Dewan Undangan Negeri untuk menjalinkan kerjasama bagi mengumpul nama-nama selain mereka yang sudah mendaftar melalui aplikasi MySejahtera untuk menerima suntikan vaksin,” katanya.

Mengulas lanjut, Dr Zaini berkata pengoperasian PPV sementara itu mungkin dilanjutkan jika mendapat permintaan tinggi.

Beliau juga berkata tahap kesedaran penduduk Kelantan berhubung suntikan vaksin semakin baik kerana melalui program outreach sebelum ini, isu ketidakhadiran individu untuk mendapatkan suntikan adalah rendah.

“Secara tidak langsung ini menunjukkan bahawa sambutan masyarakat Kelantan untuk menerima suntikan vaksin semakin baik,” katanya sambil menambah seramai 140,000 rakyat Kelantan telah menerima dos pertama suntikan vaksin setakat ini.

Ditanya mengenai program outreach vaksinasi di kawasan pedalaman, Dr Zaini berkata pihaknya akan berusaha untuk memastikan penduduk mendapat suntikan sebelum musim tengkujuh selewat-lewatnya pada September ini.

“Ini kerana keadaan cuaca pada ketika itu akan menyukarkan petugas kesihatan masuk ke kawasan pedalaman yang hanya boleh dilalui dengan menaiki kenderaan pacuan empat roda untuk memberikan suntikan vaksin,” katanya. – Bernama


Pemuda PAS harap 30 peratus golongan muda diberi peluang jadi calon PRN

BANGI, 9 Zulhijjah 1444H, Rabu – Ketua Dewan Pemuda PAS, Ustaz Ahmad Fadhli Shaari mahu golongan muda diketengahkan untuk menjadi calon pada Pilihan Raya Negeri (PRN) di enam negeri yang bakal diadakan tidak lama lagi.

Beliau berkata, penyertaan golongan muda penting dan diyakini mampu menarik pengundi seusia mereka yang lain bagi memberi sokongan.

“Pemuda PAS berharap sekurang-kurangnya 30 peratus calon muda diketengahkan bertanding pada PRN di enam negeri tidak lama lagi, sekali gus dapat menarik sokongan pengundi muda terhadap PAS dan PN.

“Bagaimanapun dalam situasi sekarang, saya tidak fikir boleh tercapai 30 peratus calon muda, kalau kita dapat 10 peratus pun sudah mencukupi,” katanya seperti dipetik akhbar tempatan, hari ini.

Beliau yang juga Ahli Parlimen Pasir Mas berkata, calon muda yang bakal diketengahkan itu mestilah terdiri daripada anak tempatan dan mampu memberi kemenangan kepada parti.

Namun, pihaknya terbuka dengan keputusan akhir berhubung perkara itu kerana ia bergantung kepada penentuan yang ditetapkan pucuk pimpinan parti.

Dalam pada itu, Ahmad Fadhli berkata, Pemuda PAS akan memberi perhatian terhadap pengundi muda dalam kempen PRN ini.

“Kita melihat momentum sokongan pengundi muda kepada PN dalam pilihan raya yang lepas masih lagi berkekalan.

“Golongan muda juga kecewa terhadap prestasi ditunjukkan oleh Kerajaan Perpaduan ini dan dia akan ditunjukkan di dalam kotak undi PRN nanti,” katanya.


WHO pantau wabak radang paru-paru misteri di Argentina

CHICAGO, 6 Safar 1444H, Sabtu – Pertubuhan Kesihatan Sedunia (WHO) sedang memantau 10 kes wabak radang paru-paru tidak diketahui punca di Argentina yang setakat ini membawa kepada tiga kematian.

Menurut Pertubuhan Kesihatan Pan Amerika (PAHO), kes itu dikaitkan dengan sebuah klinik swasta di bandar San Miguel de Tucuman yang terletak di barat laut negara itu.

Laporan awal pada Selasa, termasuk lima pekerja kesihatan dan seorang pesakit yang dirawat di wad rawatan rapi klinik dengan gejala berlaku antara 18 hingga 22 Ogos.

Pada Khamis lalu, pegawai kesihatan tempatan melaporkan tiga lagi kes menjadikan jumlah keseluruhan kepada sembilan termasuk tiga kematian.

Difahamkan, ketiga-tiga kes berkenaan dilaporkan sudah mempunyai masalah kesihatan lain.

Pada Jumaat, Argentina melaporkan kes tambahan wabak itu yang mempunyai gejala seperti demam, sakit otot dan perut serta sesak nafas.

PAHO berkata, hasil ujian pernafasan yang diketahui dan agen virus, bakteria dan kulat lain adalah negatif.

Sampel biologi telah dihantar ke Makmal Pentadbiran Kebangsaan dan Institut Kesihatan Argentina untuk ujian tambahan, termasuk analisis kehadiran toksin.

Setakat ini, PAHO dan WHO sedang memantau wabak itu dan membantu pegawai kesihatan tempatan menyiasat puncanya.

Penyelidik tempatan mendakwa, ‘penyakit misteri’ kadangkala berlaku dan selalunya boleh dijelaskan oleh beberapa wabak tempatan yang tidak mempunyai implikasi pandemik. – Agensi


Segelintir polis dikesan amal gaya hidup mewah, melebihi kemampuan

KUALA LUMPUR, 13 Rabiulakhir 1442H, Ahad – Mampu berkereta mewah dan sering keluar negara untuk bermain golf, itu antara gaya hidup berlebihan yang dikesan dalam kalangan segelintir pegawai dan anggota polis, walaupun tidak setara dengan jawatan dan gaji bulanan yang diperoleh.

Cara hidup ‘ala orang kaya’ itu dengan bangganya dikongsikan menerusi laman sosial peribadi masing-masing, sehingga mendatangkan tanda tanya terutama dalam kalangan orang awam, tentang sumber kekayaan yang diperoleh untuk membiayai perkara itu.

Pengarah Jabatan Integriti dan Pematuhan Standard (JIPS) Bukit Aman, Datuk Zamri Yahya berkata, pihaknya sedang memantau rapi trend itu untuk mengekang salah laku dalam kalangan anggota dan pegawainya, demi menjaga intergriti pasukan Polis Diraja Malaysia (PDRM).

“Saya diberitahu ada anggota sering bermain golf selain membuat taruhan dalam aktiviti itu. Kalau dilihat bermain di kelab golf bertaraf sederhana sahaja, sekali bermain memerlukan kos RM200… kalau sebulan dah berapa perbelanjaan digunakan?

“Ada juga yang didapati kerap ke luar negeri untuk bermain sukan berkenan sedangkan ia melibatkan pembiayaan tinggi. Apabila diperiksa berdasarkan jawatan atau pendapatan, sebenarnya mereka tidak mampu untuk menampungnya,” katanya dihubungi Bernama. – Bernama


MyCC tubuh pasukan khas siasat isu industri ayam, telur

KUALA LUMPUR, 29 Jamadilakhir 1443H, Selasa – Suruhanjaya Persaingan Malaysia (MyCC) menubuhkan satu pasukan khas untuk menyiasat isu persaingan dalam industri berkaitan ayam dan telur ayam.

Menurut kenyataan MyCC, pihaknya akan mengambil tindakan ke atas sebarang tindakan sabotaj ekonomi terhadap rakyat melalui elemen kartel atau penyalahgunaan kuasa dominan serta monopoli dalam industri ayam serta telur ayam di negara ini.

“MyCC tidak akan teragak-agak untuk mengenakan tindakan tegas berdasarkan kuasanya di bawah Akta Persaingan 2010 terhadap pihak-pihak berkenaan.

“Tindakan ini termasuk mengenakan penalti maksimum dan tindakan tegas lain bagi memastikan penindasan ini dihentikan sama sekali demi kepentingan rakyat,” menurut kenyataan itu, di sini hari ini.

Semalam, Perdana Menteri, Datuk Seri Ismail Sabri Yaakob berkata, Mesyuarat Khas Majlis Tindakan Sara Hidup Negara mengenai Industri Pengeluaran Makanan yang dipengerusikannya memutuskan harga runcit maksimum bagi ayam standard dikurangkan sebanyak 20 sen kepada RM8.90 daripada harga siling RM9.10 yang ditetapkan.

Sementara itu, harga telur ayam untuk semua gred kekal seperti harga kawalan Skim Harga Maksimum Keluarga Malaysia (SHMKM) semasa.

Pelaksanaan kedua-dua harga berkenaan akan bermula dari 5 Feb sehingga 5 Jun ini.-  Bernama


Mufti P. Pinang minta isu laungan azan tidak dipanjangkan

BANGI, 13 Zulhijjah 1444H, Ahad – Mufti Pulau Pinang menegaskan insiden membabitkan laungan azan di masjid kawasan Sungai Puyu, Butterworth tidak sewajarnya berlaku sekiranya semua pihak mematuhi keputusan yang dibuat Jawatankuasa Fatwa Negeri.

Datuk Seri Dr Wan Salim Wan Mohd. Noor berkata, keputusan yang dibuat sejak 2010 lagi telah melarang penggunaan pembesar suara luar masjid dan surau kecuali untuk azan dan iqamah.

“Saya difahamkan pihak masjid Sungai Puyu telah terlupa menutup pembesar luar sewaktu mendirikan solat Subuh dan ketika kuliah disampaikan selepas itu.

“Diharap kekecohan ini tidak dipanjangkan dan disensasi sebaliknya boleh diselesaikan dengan baik dan saling bertolak ansur antara semua pihak terbabit,” katanya.

Sebelum ini, tular satu klip video di media sosial menunjukkan satu sesi dialog antara pihak JMB sebuah kondominium di Tanjung Tokong dengan penduduk berhubung isu semasa di kediaman tersebut.

Bagaimanapun, keadaan menjadi tegang apabila pihak JMB mengutarakan isu pembesar suara di surau kondominium berkenaan.

Pihak JMB kondominium telah melarang pihak surau berkenaan menggunakan dua pembesar suara bersaiz besar di luar surau untuk kegunaan azan sebaliknya menggunakan pembesar suara bersaiz kecil di dalam surau sahaja.

Perkara itu menimbulkan ketidakpuasan hati beberapa penduduk kondominium yang menyifatkan larangan itu sebagai mengganggu keharmonian dalam kalangan masyarakat berbilang kaum dan agama.

Bagaimanapun, perkara itu telah selesai apabila pihak JMB kondominium berkenaan telah memohon maaf secara terbuka berhubung isu terbabit.

Mengulas lanjut, Wan Salim berkata, beliau bimbang sekiranya ada pihak tertentu sengaja menimbulkan semula isu tersebut untuk meraih kepentingan politik murahan.

“Suka saya menasihati semua pihak di negeri ini sama ada masyarakat Islam atau bukan Islam supaya tidak mudah terperangkap di dalam sentimen perkauman dan agama sehingga mengeruhkan keharmonian dalam hubungan sesama masyarakat berbilang kaum di negara ini,” katanya.

Justeru, beliau menegaskan, keamanan perlu diutamakan daripada memperoleh kepentingan politik yang sementara.


Pemegang kuasa buat bodoh satu persatu peruntukan Syariah dirobek

RAMAI yang tidak perasan, selain Habeas Corpus kes anak-anak mualaf semalam, ada satu lagi perkembangan di mahkamah yang mendukacitakan kita sebagai umat Islam.

Mahkamah Persekutuan memutuskan bahawa Seksyen 66A Enakmen Pentadbiran Agama Islam (Selangor) 2003 adalah tidak sah selepas undang-undang ini dicabar oleh pertubuhan Sisters in Islam (SIS) di mahkamah.

Keputusan tersebut disampaikan oleh Ketua Hakim Negara sendiri iaitu Tun Tengku Maimun Tuan Mat.

Dengan kata lain, seksyen 66A Enakmen Pentadbiran Agama Islam Selangor adalah tidak berperlembagaan.

Walau satu demi satu peruntukan perundangan Syariah dirobek melalui keputusan-keputusan kehakiman sebegini, kita masih lihat mereka yang memegang kuasa buat bodoh sahaja.

Tetapi bila bab politiking, nombor satu. Boleh kata segala jenis strategi, segala jenis jentera, segala jenis cybertrooper dan segala jenis kabel boleh keluar untuk mencapai apa yang dikehendakinya.

Malang betul kita. Malang betul.

Aminuddin Yahaya
Pengerusi PEMBELA
22 Februari 2022


Korban pergolakan Sudan kini 528

KHARTOUM, 10 Syawal 1444H, Isnin – Angka kematian di Sudan akibat pertempuran berterusan antara Angkatan Tentera Sudan dan pasukan separa tentera Rapid Support Forces (RSF) meningkat kepada 528.

Kementerian Kesihatan mengesahkan seramai 4,599 orang cedera dalam pertempuran berdarah yang berlanjutan dari 15 April hingga 27 April.

Kementerian sebelum ini meletakkan angka kematian akibat konflik yang berterusan itu adalah sebanyak 512 orang manakala 4,193 lagi cedera.

Dalam pada itu, 12 daripada 18 negeri di Sudan menyaksikan pertempuran antara dua musuh yang bertelagah itu.

Pertempuran baru meletus pada hari Sabtu antara tentera Sudan dan pejuang RSF walaupun gencatan senjata selama 3 hari.

Beribu-ribu orang, termasuk warga asing, telah melarikan diri dari Sudan sejak tercetusnya keganasan antara dua pihak yang bercanggah sejak 15 April lalu.

Perselisihan pendapat tercetus sejak beberapa bulan kebelakangan ini antara tentera dan paramilitari mengenai pembaharuan keselamatan tentera.

Sudan tidak mempunyai kerajaan yang berfungsi sejak Oktober 2021, apabila pihak tentera memecat kerajaan peralihan Perdana Menteri, Abdalla Hamdok lantas mengisytiharkan darurat dalam satu tindakan yang dikecam oleh kuasa politik sebagai rampasan kuasa.

Tempoh peralihan Sudan, yang bermula pada Ogos 2019, dijadualkan berakhir dengan pilihan raya pada awal 2024. -Agensi


Kongres Antarabangsa Bahasa dan Tamadun Alam Melayu lulus 35 resolusi

Oleh Zuhayati Yazid

BANGI, 2 Rabiulawal 1444H, Khamis – Kementerian Pengajian Tinggi (KPT) perlu mengangkat Institut Alam dan Tamadun Melayu (ATMA) sebagai pusat kecemerlangan pendidikan tinggi.

Ini penting bagi mengiktiraf kecemerlangan serta prestasi dalam bidang pengajian bahasa Melayu.

Ia merupakan antara 35 resolusi yang dicapai dalam Kongres Antarabangsa Bahasa dan Tamadun Alam Melayu berakhir hari ini.

Pengarah ATMA, Prof Datuk Seri Dr Awang Sariyan berkata, penarafan itu diyakini boleh menawarkan khidmat kepada kerajaan sebagai perunding, penasihat dan penggerak kajian polisi berkaitan dasar.

“KPT juga perlu melantik Universiti Kebangsaan Malaysia sebagai perunding dan penasihat dalam dalam perancangan, pelaksanaan dan pemantauan Program Kursi Pengajian Tamadun Alam Melayu di luar negara.

“Penarafan ini juga mampu memperkasakan Pusat Penyelidikan Manuskrip Alam Tamadun bagi tujuan pendokumentasian dan pengembangan kearifan alam Melayu di samping wujudkan pusat pendigital khazanah ilmu alam Melayu,” katanya.

Beliau berkata demikian dalam Majlis Penutup Kongres Antarabangsa Bahasa dan Tamadun Alam Melayu dekat sini, hari ini.

Tambahnya, resolusi lain yang dipersetujui termasuk memperkukuhkan semula Sistem Pendidikan Kebangsaan dengan menggunakan bahasa kebangsaan sebagai pengantar utama di semua peringkat pendidikan.

Dalam masa sama, katanya, Kementerian Pendidikan (KPM) juga perlu menyemak semula kandungan dan pedagogi buku teks Bahasa Inggeris yang diimport dari United Kingdom (UK) bagi mengajar bahasa Inggeris mengikut pendekatan pedagogi CFER berorientasikan Eropah.

“Sebaliknya gantikan buku teks yang berasaskan pendekatan English in Context for Content (ECC) dan English for Special Purposes (ESP),” katanya.

Menurut Prof Awang, dana khas bagi penyelidikan dan penerbitan serta pelatihan penyelidikan muda dalam bidang ini wajar diwujudkan khasnya berkaitan dengan kearifan watan seperti etnosains, etnoteknologi, etnoperubatan dan etnoseni bina etnosebi yang lain.

Malah, pemeliharaan dan pemuliharaan warisan ketara dan tidak ketara juga dilihat perlu dilaksanakan secara intensif dengan melalui proses pemerolehan terancang untuk mengelak warisan pupus ditelan zaman, katanya lagi.

Kongres Antarabangsa Bahasa dan Tamadun Alam Melayu diadakan bertujuan berkongsi ilmu bidang bahasa dan tamadun alam Melayu kepada masyarakat, khususnya generasi muda bersama para tokoh ilmuan.

Program ini berjaya menghimpunkan 60 peserta dari negara Thailand, Indonesia, Jerman dan Malaysia.

Ia juga dijadikan platform perkongsian pintar antara tokoh ilmuwan bahasa dengan masyarakat bagi mengupas dan mengembangkan konsep tamadun alam Melayu yang menjadi tonggak utama dalam pembentukan semangat kenegaraan Malaysia.


Zionis tangkap 466 rakyat Palestin pada Oktober

RAMALLAH, 27 Rabiulawal 1442H, Jumaat – Tentera rejim pengganas Israel menahan 466 rakyat Palestin, termasuk 63 kanak-kanak dan 16 wanita pada bulan Oktober, menurut kenyataan bersama kumpulan hak asasi Palestin.

Kumpulan itu berkata, 200 rakyat Palestin ditahan dari Baitulmaqdis yang dijajah, 70 (wilayah Hebron), 34 (Ramallah) dan bakinya adalah dari kawasan berlainan di Tebing Barat.

Antara mereka yang ditahan, lima daripadanya juga berasal dari wilayah Gaza yang dikepung, kata kenyataan itu.

Sehingga kini, kira-kira 4,500 rakyat Palestin dipenjarakan di Israel termasuk 40 wanita, 170 kanak-kanak dan 370 lagi ditangkap atas dasar penahanan pentadbiran Israel tanpa pertuduhan atau perbicaraan. – Agensi


Iran dakwa Israel sabotaj industri pertahanan, peluru berpandu

TEHRAN, 15 Safar 1445H, Jumaat – Iran mendakwa Israel menjadi dalang kepada rancangan gagal yang mahu mensabotaj industri pertahanan dan pengeluaran peluru berpandunya, lapor media kerajaan pada Khamis.

Iran menuduh Israel cuba mensabotaj program peluru berpandu balistiknya dengan membekalkan bahagian asing yang bukan sahaja rosak malah boleh meletup atau memusnahkan senjata sebelum ia boleh digunakan.

Laporan TV kerajaan menyifatkan operasi itu sebagai salah satu percubaan sabotaj terbesar oleh Israel yang pernah dilihat Iran.

Ia menuduh ejen Mossad Israel membekalkan bahagian yang rosak dan penyambung elektrik murah.

Rakaman yang disiarkan oleh TV kerajaan menunjukkan bahagian yang didakwa, sebahagian daripadanya timbul ke udara, seolah-olah terkena bahan letupan.

Kepingan yang ditunjukkan dalam laporan televisyen itu kelihatan seperti penyambung elektrik bulat berketumpatan tinggi gaya tentera.

Penyambung sedemikian boleh digunakan untuk memasang komponen elektronik peluru berpandu atau dron, seperti komputer panduannya, dan menghantar kedua-dua elektrik dan isyarat.

“Ini telah ditanam di bahagian yang dipanggil penyambung, yang bertanggungjawab untuk menyambungkan rangkaian (komputer) peluru berpandu balistik buatan Iran, serta dron.

“Nampaknya, bahagian itu mengandungi kit bahan letupan diubah suai yang ditanam di dalamnya dan telah ditetapkan masa untuk meletup pada masa tertentu,” kata wartawan tentera televisyen negara Younes Shadloo dalam laporan itu.

Unit Perisikan Kementerian Pertahanan Iran berkata, pihaknya telah menggagalkan salah satu plot sabotaj terbesar yang menyasarkan industri ketenteraan peluru berpandu, penerbangan dan ruang udara Iran.

“Sabotaj ini dilakukan di bawah bimbingan perkhidmatan perisikan Zionis dan ejen mereka,” kata TV negara Iran.

Tiada maklum balas segera daripada Israel berhubung isu itu.

Seorang pegawai Kementerian Pertahanan Iran – yang enggan mendedahkan nama – dipetik oleh media negara sebagai berkata, rangkaian ejen Zionis berusaha untuk memperkenalkan bahagian yang rosak ke dalam pengeluaran peluru berpandu canggih. – Agensi


Syurga, reda Tuhan: Bertentangan, saling melengkapi?

BARU-BARU ini ada seorang mesej saya secara peribadi mengenai satu kata-kata yang agak popular juga di kalangan orang kita yang menyatakan bahawa sepatutnya beribadah mencari redha Allah, bukan mencari syurga atau takut neraka.

2. Kemudian dilanjutkan lagi hingga memperlihatkan seolah-olah meminta Allah syurga dan menjauhkan diri dari neraka adalah suatu kesalahan pula.

3. Saya nyatakan jika begitu, ia bertentangan dengan nas Al-Quran, Sunnah bahkan Ijmak para ulama serta Qiyas yang menuntut kita bersungguh-sungguh ke syurga, dalam masa yang sama mengharapkan keredhaan-Nya.

4. Orang yang berpandangan begini hakikatnya tidak memahami tabiat beragama, dan tidak memahami perjalanan hati menuju tuhan.

5. Hakikatnya, mencari redha Allah tidak pernah bertentangan dengan mendambakan syurga-Nya, kerana Allah hanya meredhai ahli syurga.

6. Jika yang dimaksudkan adalah kemahuan kepada Tuhan itu lebih tinggi darjatnya berbanding nikmat tuhan, maka itu adalah kenyataan yang diterima dan tiada siapa khilaf terhadapnya.

7. Ini kerana secara mudahnya hati manusia dalam bab takut dan harap kepada Allah mempunyai martabat dan tahapan tertentu.

8. Martabat pertama adalah martabat takut kepada neraka dan berharap kepada syurga. Martabat ini adalah martabat kebanyakan orang beriman dalam melaksanakan ibadah dan ubudiyah di hadapan Tuhan.

9. Martabat yang lebih tinggi daripada itu adalah martabat ‘al-ijlal wa al-mahabah’ iaitu tahap mengagungkan dan menggeruni Allah SWT.

Tahapan ini lebih tinggi kerana ia tidak berinteraksi dengan balasan dan ganjaran, tetapi berinteraksi secara langsung dengan tuhan.

10. Bagi orang yang tidak memahami tabiat iman manusia yang turun naik, akan mudah menyalahkan pihak yang tidak sekumpulan dengannya, hingga dikatakan kononnya beliau sudah mencapai martabat yang kedua, lalu mencela orang di martabat pertama kerana tidak cukup ikhlas dan amalan orang materialistik.

11. Dia mungkin lupa bahawa dia sebelum ini melalui martabat pertama juga, bahkan lebih menyedihkan lagi dengan celaannya itu sendiri mengakibatkan beliau ke martabat sifar.

Ini kerana sikap takabburnya terhadap orang lain menghilangkan nilai tawajjuh tuhan dalam diri mereka.

12. Orang yang dekat dengan tuhan akan sentiasa merasakan kerendahan dan kekerdilan dirinya kerana sentiasa dibandingkan dengan kebesaran dan keagungan Tuhannya.

13. Orang yang rapat dengan tuhan cukup merahmati dan ihsan terhadap manusia kerana dia cukup memahami jiwa manusia yang berbolak balik dan mempunyai perjalanannya yang tersendiri.

14. Dia cuba seboleh mungkin untuk bersifat dengan sifat Tuhan Yang Maha Penyayang dan cuba memberi peluang kepada mereka yang masih belum memulakan perjalanan.

15. Jauh sekali dia nak menentukan posisi hati seseorang dengan tuhan, apatah lagi mencela dan merendahkan amalan orang lain.

16. Jika dia mendakwa dirinya mencapai martabat tertentu hingga merasakan dirinya sudah cukup hebat, saya lebih khuatir bahawa hakikatnya dia bukan meniti jalan perhambaan, tetapi meniti anak tangga syaitan.

17. Kesimpulannya, orang yang benar akan melihat suatu perkara dengan gambaran yang sebenar dan letak duduk suatu perbincangan, orang yang bercelaru akan mudah haru-biru.

Ustaz Ahmad Syamil Mohd Esa
Penolong Setiausaha Majlis Ulama ISMA (MUIS)


PKPDB di penjara Alor Setar

KUALA LUMPUR, 16 Safar 1442H, Ahad – Kerajaan akan menguatkuasakan Perintah Kawalan Pergerakan Diperketatkan Bersasar (PKPDB) secara pentadbiran di kawasan Penjara Alor Setar, Kedah, termasuk kuarters kakitangan, selama 14 hari bermula 12.01 tengah malam ini (5 Oktober).

Menteri Kanan (Kluster Keselamatan), Datuk Seri Ismail Sabri Yaakob berkata, pelaksanaan PKPDB itu bertujuan membendung jangkitan dan penularan COVID-19 di situ selain membolehkan aktiviti pengesanan kes secara bersasar dilaksanakan.

“Kementerian Kesihatan (KKM) telah mengesahkan terdapat peningkatan kes positif COVID-19 di kawasan penjara itu. Mengambil kira peningkatan jumlah kes yang berlaku, kerajaan atas nasihat Menteri Kesihatan telah memutuskan untuk melaksanakan PKPDB secara pentadbiran,” katanya dalam kenyataan berhubung Perintah Kawalan Pergerakan Pemulihan (PKPP) hari ini.

Beliau berkata, sepanjang tempoh itu, sebarang pergerakan keluar dan masuk melibatkan kawasan tersebut termasuk lawatan oleh keluarga tahanan adalah tidak dibenarkan.

Dalam pada itu, Ismail Sabri berkata seramai 433 individu ditahan atas kesalahan ingkar arahan PKPP semalam dengan 345 individu telah dikompaun, 60 direman dan bakinya dijamin.

Beliau berkata, antara kesalahan ialah tidak memakai pelitup muka (157 orang), aktiviti dalam pub atau kelab malam (126), gagal menyediakan peralatan atau rekod butiran diri (49), penjarakan fizikal (46), aktiviti perjudian (36), menggaji warga asing tanpa permit yang sah (18), serta satu tangkapan pendatang tanpa izin.

Mengenai Operasi Benteng, Ismail Sabri berkata 76 pendatang tanpa izin dan seorang penyeludup ditangkap semalam dalam operasi bersepadu melibatkan Angkatan Tentera Malaysia (ATM), Polis Diraja Malaysia (PDRM), Agensi Penguatkuasaan Maritim Malaysia (APMM), Jabatan Imigresen Malaysia, Jabatan Kastam Diraja Malaysia, Agensi Kawalan Sempadan Malaysia (Aksem) dan agensi-agensi lain yang mengawal ketat sempadan negara.

“Daripada jumlah itu, pasukan ATM Rejimen Pertama Kor Armor Diraja berjaya menahan 27 pendatang tanpa izin atas kesalahan tidak mempunyai dokumen pengenalan diri yang sah serta cuba untuk keluar dari Malaysia melalui jalan yang tidak diwartakan di sekitar Hotel Tiara, Desaru, Bandar Penawar, Johor,” katanya.

Beliau berkata, sebanyak 101 sekatan jalan raya Operasi Benteng juga dilaksanakan semalam yang melibatkan PDRM, Aksem dan ATM.

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguat kuasa akan terus mengetatkan kawalan kawasan sempadan terutamanya di lorong-lorong tikus,” katanya.

Sementara itu, sejak 24 Julai hingga semalam, seramai 40,607 individu telah pulang ke tanah air melalui pintu masuk sempadan antarabangsa dan kesemua mereka ditempatkan di 67 hotel dan 12 premis lain termasuk institut latihan awam dan institusi pengajian swasta.

Beliau berkata, daripada jumlah itu, 9,138 individu sedang menjalani proses kuarantin wajib manakala 106 orang dihantar ke hospital untuk rawatan, dan 31,363 individu lagi telah didiscaj dan dibenarkan pulang.

Kesemua mereka pulang dari 34 negara iaitu Filipina, Thailand, Indonesia, Kemboja, Singapura, Vietnam, Brunei, Laos, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand, Amerika Syarikat dan Ethiopia. – Bernama


4 maut nahas 7 kenderan di Ipoh

IPOH, 13 Zulhijjah 1443H, Rabu – Empat termasuk tiga wanita maut dalam kemalangan jalan raya membabitkan enam kereta dan sebuah treler di KM277.1 Lebuhraya Utara-Selatan arah selatan di sini petang tadi.

Jurucakap Jabatan Bomba dan Penyelamat (JBPM) Perak berkata anggota yang dikerahkan ke lokasi kejadian selepas menerima panggilan kecemasan pada 3.02 petang mendapati empat mangsa tersepit iaitu seorang lelaki dan tiga wanita.

“Anggota dari Balai Bomba dan Penyelamat (BBP) Meru Raya telah mengeluarkan kesemua mangsa dan disahkan meninggal dunia di tempat kejadian oleh petugas kesihatan,“ katanya dalam kenyataan.

Jurucakap itu berkata pihaknya menyerahkan kesemua mangsa kepada polis dan operasi tamat pada 4.16 petang.

Tinjauan Bernama mendapati kemalangan tersebut menyebabkan kesesakan kira-kira lima kilometer di lokasi kejadian.

Sementara itu, Plustrafik dalam ciapan di Twitter melaporkan kemalangan itu telah mengakibatkan kesemua lorong terhalang dan trafik tidak bergerak sepanjang tujuh kilometer, namun kembali lancar kira-kira 5 petang.-Bernama


Semua parti tidak ada majoriti, apa selanjutnya?

1. YANG di-Pertuan Agong (YDPA) akan menggunakan kuasa budi bicara melantik Perdana Menteri (PM) yang pada hemat baginda seorang ahli Dewan yang mendapat sokongan majoriti.

2. Ini bererti wujudnya kerajaan minoriti. Untuk mengukuhkan kerajaan, tindakan terbaik ialah PM tawarkan CSA seperti mana yang PM Tan Sri Muhyiddin Yassin (TSMY) tawarkan kepada pembangkang tiga hari lepas.

3. Jika tidak, PM ada pilihan untuk menubuhkan kerajaan perpaduan rentas parti. Ini lebih praktikal.

4. Bagaimana jika PM kerajaan minoriti memerintah tanpa menawarkan CSA atau menubuhkan kerajaan perpaduan? Politik negara tidak stabil dan ekonomi negara merudum.

5. Sebagai permulaan selepas memerintah, kerajaan baharu perlu melakukan perkara berikut: Jangan ulangi kesilapan kerajaan Barisan Nasional (BN), kesilapan kerajaan Pakatan Harapan (PH), dan kesilapan kerajaan Perikatan Nasional (PN).

6. Apa itu kesilapannya? Bentuklah panel untuk mengkaji dan menilainya.

7. Perintahlah! Rakyat akan terus menyokong tindakan kerajaan yang betul dan adil. Rakyat sudah lama lelah.

Prof Datuk Dr Mohammad Agus Yusoff
Penganalisis politik

Artikel ini telah disiarkan terlebih dahulu di Facebook penulis.


Pfizer mohon kelulusan AS dos penggalak kedua

WASHINGTON, 13 Syaaban 1443H, Rabu – Pfizer dan BioNTech mengumumkan telah secara rasmi memohon untuk kelulusan kecemasan bagi suntikan dos penggalak kedua vaksin COVID-19 terhadap individu berusia 65 tahun ke atas kepada pengawal selia ubat-ubatan Amerika Syarikat (AS).

Syarikat itu dalam satu kenyataan bersama berkata, permohonan berkenaan adalah berdasarkan dua kajian Israel yang menunjukkan penggalak mRNA tambahan meningkatkan imunogenisiti dan menurunkan kadar jangkitan serta risiko gejala serius.

Kadar kes di kebanyakan negara menurun dengan ketara ketika gelombang Omicron, walaupun ada beberapa negara yang merekodkan paras tertinggi atau mula meningkat apabila menarik balik sekatan, selain perlindungan daripada suntikan dos terdahulu mula berkurang.

Kajian pertama Israel yang dipetik Pfizer dan BioNTech menunjukkan bahawa kadar jangkitan adalah dua kali lebih rendah dan kadar gejala teruk pula empat kali lebih rendah dalam kalangan individu yang menerima dos penggalak tambahan, berbanding yang hanya menerima satu suntikan.

Analisis itu terhad kepada individu yang berumur 60 tahun ke atas yang menerima dos penggalak kedua mereka, empat bulan selepas suntikan pertama.

Kajian kedua – analisis terhadap pekerja penjagaan kesihatan Israel berumur 18 tahun ke atas – menunjukkan bahawa tahap antibodi pada mereka yang menerima dos penggalak kedua adalah jauh lebih tinggi.

“Kajian berkenaan juga mendedahkan tiada kebimbangan keselamatan baharu pada individu yang menerima dos penggalak tambahan,” kata syarikat itu.

Memandangkan rejimen awal vaksin Pfizer-BioNTech adalah dua dos, maka penggalak tambahan adalah suntikan keempat untuk kebanyakan individu.

Beberapa negara Eropah serta Israel telah meluluskan dos penggalak kedua untuk populasi yang lebih berusia dan mempunyai kadar imun lemah – iaitu paling berisiko untuk mendapat gejala teruk jika dijangkiti COVID-19.- Agensi


Bapa ditahan kelar leher anak sampai mati: Polis

KUALA LUMPUR, 28 Rabiulawal 1443H, Khamis – Seorang bapa sanggup mengelar leher anak lelakinya sehingga mati di kediaman mereka di Jalan Kemudi, Bernam Jaya, Hulu Bernam, dekat sini, semalam selepas bertengkar akibat menukar siaran televisyen.

Ketua Polis Daerah Hulu Selangor Supt Arsad Kamaruddin berkata lelaki berusia 71 tahun itu, mengelar leher anaknya yang berumur 37 tahun sebanyak tiga kali menggunakan pisau yang diambil di dapur, selepas menolak mangsa sehingga jatuh semasa pertengkaran itu.

Katanya selepas kejadian tersebut suspek membuat laporan polis pada 12.55 tengah hari itu, mendakwa anaknya ditemui dalam keadaan tidak sedarkan diri serta berlumuran darah akibat luka di leher di ruang tamu rumah mereka, selepas pulang dari kedai.

Beliau berkata siasatan polis mendapati terdapat kesan kelar yang dalam pada leher mangsa yang dilakukan pihak ketiga dan bukannya bunuh diri.

“Suspek kemudian mengaku telah mengelar mangsa serta ditahan untuk siasatan, selain polis turut merampas sebilah pisau, sehelai baju dan seluar yang dipakai suspek.

“Sewaktu kejadian itu berlaku, hanya suspek dan mangsa berada di dalam rumah, manakala ujian saringan air kencing terhadap suspek adalah negatif malah suspek tidak mempunyai sebarang rekod jenayah lampau,” katanya menerusi kenyataan semalam.

Arsad berkata kes berkenaan disiasat mengikut Seksyen 302 Kanun Keseksaan kerana membunuh dan suspek direman sehingga Rabu depan untuk siasatan lanjut. – Bernama


3 RUU bawah Kementerian Kewangan diluluskan

KUALA LUMPUR, 21 Syaaban 1443H, Khamis – Tiga Rang Undang-Undang (RUU) di bawah Kementerian Kewangan diluluskan di Dewan Rakyat hari ini.

Timbalan Menteri Kewangan II, Yamani Hafez Musa berkata, dua RUU iaitu Rang Undang-Undang Syarikat Labuan (Pindaan) 2022 bagi meminda Akta Syarikat Labuan 1990 serta Rang Undang-Undang Perkhidmatan Kewangan dan Sekuriti Islam Labuan (Pindaan) 2022 bagi meminda Akta Perkhidmatan Kewangan dan Sekuriti Islam Labuan 2010 telah dibahaskan dan diluluskan.

Manakala, Rang Undang-Undang Perkhidmatan Kewangan dan Sekuriti Labuan (Pindaan) 2022 bagi meminda Akta Perkhidmatan Kewangan 2010 diluluskan tanpa dibahas.

Beliau berkata, pindaan tersebut adalah untuk memastikan akta-akta di bawah Labuan menjadi lebih efektif, terkini dan boleh memenuhi keperluan sektor kewangan yang sentiasa berubah.

“Berdasarkan pernilaian risiko yang dibuat ke atas Malaysia termasuk Labuan IBFC di bawah Financial Action Task Force (FATF) pada tahun 2014, FATF telah mencadangkan agar Akta 441 dipinda untuk memasukkan beberapa peruntukan bagi memenuhi piawaian antarabangsa berkaitan anti pengubahan wang haram dan menangani keganasan.

“Secara khususnya pindaan terhadap akta ini adalah berkaitan dengan beberapa pelan tindakan di bawah National Strategic Action Plan (NASP) yang perlu dilaksanakan pada tempoh 2015 hingga 2020,” katanya semasa menggulung pembentangan Rang Undang-Undang tersebut di Dewan Rakyat hari ini.

Sehubungan itu, katanya, Malaysia serta Labuan IBFC akan dinilai sekali oleh FATF pada tahun 2024 dan 2025, di mana pernilaian tersebut akan melihat dari segi pelaksanaan cadangan yang telah digariskan di bawah NASP yang disyorkan di bawah pelan tindakan Jawatankuasa Penyelaras Kebangsaan.

“Sehubungan itu, pindaan yang dicadangkan perlulah diberi keutamaan supaya penarafan Malaysia berkaitan pematuhan  piawaian antarabangsa berkenaan dengan menangani keganasan dan anti pengubahan wang haram ini tidak terjejas,” katanya.

Tambahnya, antara pindaan pada Akta 441 yang dibuat termasuk melarang pengeluaran waran syer mana-mana syarikat di Labuan.-  Bernama


BERJASA tawar pentas politik untuk anak muda jadi MP, ADUN

BANGI, 18 Safar 1444H, Khamis – Parti BERJASA memiliki kelebihan besar berbanding parti-parti utama lain dalam membawa aspirasi anak muda termasuk 1.2 juta pengundi 18 tahun yang didaftar secara automatik sebagai pemilih.

Setiausaha Agungnya, Ir Ts Muhammad Lukman Al-Hakim Mohamad yakin identiti, agenda dan penampilan BERJASA yang segar, selain membawa aspirasi anak muda terutama dalam aspek ekonomi, teknologi serta pendidikan akan menjadi tarikan utama.

Meskipun dilihat sebagai sebuah parti baharu, beliau berkata, kepimpinan BERJASA yang disertai dan dipimpin golongan anak muda profesional daripada pelbagai latar belakang menonjolkan kelainan berbanding parti utama lain yang dianggap sudah tamat tempoh.

“Calon-calon yang akan ditampilkan BERJASA juga akan terdiri daripada anak-anak muda yang berwibawa dengan pelbagai jenis kepakaran bagi membangunkan negara yang unggul dan bermaruah.

“Ini sukar dilakukan oleh parti-parti utama lain disebabkan budaya ‘seniority’ atau birokrasi dalam parti mereka,” katanya dalam kenyataan, hari ini.

Muhammad Lukman berkata, rata-rata anak muda sudah muak serta hilang kepercayaan terhadap kepimpinan negara sedia ada, dan ‘vacuum’ itu yang akan diisi oleh BERJASA sebagai sebuah parti baharu dan muda.

Beliau mengakui pelaksanaan Undi18 akan memberi kesan signifikan terhadap Pilihan Raya Umum Ke-15 (PRU15) disebabkan pertambahan bilangan pengundi yang layak mengundi, termasuk daripada pendaftaran automatik.

“Menurut data SPR, 5.8 juta pemilih baharu akan ditambah kepada daftar pemilih semasa iaitu 15.3 juta, menjadikan jumlah keseluruhan pemilih 21.1 juta.

“Daripada jumlah tersebut, 1.2 juta adalah mereka yang berumur antara 18 hingga 21, manakala selebihnya berumur 21 tahun ke atas tidak berdaftar.

“Ini bermakna 58 peratus pengundi dalam PRU15 nanti adalah golongan anak muda,” katanya.

Atas dasar itu, BERJASA menawarkan pentas politik baharu untuk disertai anak muda yang berminat menjadi ahli Parlimen, Ahli Dewan Undangan Negeri (ADUN), penggerak politik atau sekadar menjadi ahli di dalam parti.

“Tawaran ini terbuka kepada setiap lapisan masyarakat tidak kira bangsa, latar belakang pendidikan, status ekonomi mahupun lokasi tempat tinggal.

“Negara ini kita perlu pimpin bersama. Perubahan harus berlaku sekarang dan kita semualah ejennya,” katanya.